text:
5/7/12
Til minnis um Adam Yauch e.k.s. MCA
Um vikuskiftið gjørdist greitt umvegis Facebook og ymsar tónleikasíður, at mong eru merkt av tíðindunum. Eg haldi ein orsøk er at Beastie Boys í avgerðandi mun hava verið við til at seta orð og ljóð á ungdómin og tannárini hjá teimum ættarliðum, ið vuksu upp við teirra tónleiki sum soundtracki.
At siga farvæl er sostatt ikki einans eitt farvæl við rapparan, tónleikaran, listamannin, filmsleikstjóran og filantropin Yauch, men eisini eitt farvæl við ein ungdóm og eitt tíðarskeið, ið ikki kemur aftur. At farin tíðarskeið ikki koma aftur í aftur, er nakað, ið vit øll vita innast inni. Men tað verður líkasum skorið út í papp, tá ein súmbolskur persónur sum Adam Yauch andast í úrtíð.
Eg kann ikki siga, at eg havi verið stórfjeppi av Beastie Boys, men teir hava verið har so langt aftur eg kann minnast, og eg havi altíð sett teir í samband við eina glaða og sterka kenslu, har tað ósannlíka gerst sannlíkt. "Sabotage" var gerandiskostur á MTV, í teirri tíðini tá tann rásin hevði nakað uppá seg. Tað er ikki ov nógv sagt, at akkumuleraða kulheitin í lagnum + video'ini til "Sabotage" plaserar tað í Topp 10 yvir bestu videoløg í søguni hjá MTV. Kanska enntá í Topp 5.
Tann fyrsta Beastie Boys fløgan, ið eg keypti var Hello Nasty frá 1998. Eg minnist hvussu stuttlig hon var at lurta eftir, og hvussu hon vakti tevið eftir at orientera seg víðari í diskografiini hjá bólkinum. Beastie Boys hava altíð snúð seg um stuttleika, orku og yvirskot. Men tað er ikki bara fjant og fjas.
Gamaní kom gjøgnumbrotið við snotty dreingjareyvs rapp rocki a la "Fight For Your Right" av teirri Rick Rubin produseraðu debutini Licensed To Ill frá 1986. Ein útgáva, ið gjørdi teir kendar, men sum eisini lættliga kundi havt ført eina stuttlivda one hit wonder lagnu við sær. Hóast ironi spældi ein sentralan leiklut, vóru mong, ið tóku tekstir og atferð í álvara, og harafturat vóru mong í amerikanska rapp umhvørvinum, ið als ikki sóu virði í teim trimum jødisku dreingjunum úr New York, ið bráddliga breggjaðu sær av harðskapi, rúsevnum, vápnum og konufólkahaturi.
Uppfylgjarin Paul's Boutique (1989) slóg fast, at Beastie Boys vóru annað og meir enn reyp og lótir. Saman við prodjúsaraduo'ini The Dust Brothers megnaðu teir tríggir at framleiða eitt satt meistaraverk innan samplingar baseraðan hipp hopp. Eins og við útgávunum hjá Public Enemy frá sama tíðarskeiði, er hvørt einstakt lag ein sonn rundferð í samplingar-akrobatikki, og tilsamans vera ikki færri enn 105 ymiskir sangir samplaðir á útgávuni. Hóast rúgvusmiklu samplingar-tilgongdina er tónleikurin ikki óruddiligur og óskipaður at lurta eftir. Har er skil í ørskapinum.
Triðja útgávan Check Your Head (1992) legði á meira hondspælda punk bógvin, og peikaði aftur á punk/hardcore røturnar hjá bólkinum, og fjóra útgávan Ill Communication (1994) sementeraði bólksins status sum rapp/hipp hopp superstjørnur við listarliga integritetinum varveittum í øllum góðum.
Ill Communication bar eisini boð í bý um tríggjar eldri, vísari og eitt sindur meira vaksnar harrar, ið tó ikki høvdu mist broddin. Á byrjunarlagnum "Sure Shot" tekur Yauch í egnan barm, og ger vart við bólksins ynski um at gera upp við konufólkahaturin, ið var partur av úttrykkinum á ungum árum. Hóast nógv á debutplátuni er uppgjørt og meint í spølni, og hóast vantandi umhugsni hevur verið ein aðalorsøk til at konufólkahatandi hugskot hava fingið innivist í teksti og tónleiki, so mettu teir at tíðin var komin til at vaska talvuna reina.
"I wanna say a little something that’s long overdue
the disrespect to women has got to be through
To all the mothers and the sisters and the wives and friends
I wanna offer my love and respect to the end"
-Adam Yauch/MCA í "Sure Shot"
Legg afturat hesum, at Yauch gjørdist praktiserandi buddistur í 90'unum og m.a. stóð á odda fyri víðagitnu og vælgerðandi Tibetan Freedom Concerts tiltøkunum í sama tíðarskeiði, og tú hómar brádliga myndina av einum manni, ið ikki var bangin fyri eini innvortis førking, og var sinnaður at endurskoða sín leiklut her á fold.
Á áðurnevndu Hello Nasty frá 1998 gjørdist super dugnaligi diskarin og scratcharin Mix Master Mike innlimaður partur av Beastie Boys, og bar hetta somuleiðis boð um áhaldandi menningina í bólkinum. Hóast teir tá vóru verðinskendir valdu teir at innkorporera Mix Master Mike, og síggja seg sjálvar úr einum nýggjum sjónarhorni.
Afturat nevndu útgávunum fingu Beastie Boys stundir at geva út tríggjar útgávur afturat; To The Five Boroughs (2004), instrumentalu útgávuna The Mix-Up (2007), og Hot Sauce Committee pt. 2 frá í fjør. Henda seinasta var upprunaliga darvað av sjúkralegu og -viðgerð hjá Yauch, og kendu teir seg noyddar at byrja umaftur við henni. Tískil "pt. 2".
Hóast seinkingar kom útgávan á marknaðin í fjør, men uttan live framførslur, tí tá var Yauch vorin ov sjúkur til at kunna framføra. Fyri einum mánaða síðani vóru Beastie Boys innlimaðir í Rock and Roll Hall of Fame sum triðji rapp bólkur nakrantíð. Yauch fekk heldur ikki verið við hesuferð, og Mike D og Ad-Rock lósu eitt bræv upp, ið Yauch hevði skrivað til høvið.
Og fríggjadagin var liðugt.
Eg tosaði omanfyri um kensluna av tí ósannlíka, ið gerst sannlíkt. Eg haldi alt í alt at tað hevur verið hetta, ið hevur eyðkent søguna um Beastie Boys. Tað var ósannlíkt, at tríggir jødiskir uppkomarar úr New York skuldu gerast millum fyrstu heimstjørnur innan rapp og hipp hopp. Tað var ósannlíkt at teir skuldu yvirlivað teirra egna karikatur á Licensed to Ill, og tað var ósannlíkt at tað skuldi eydnast so væl at gera freku samplingar kollasjurnar á Paul's Boutique (tað eydnaðist enntá somikið væl, at Chuck D úr Public Enemy einaferð skal hava sagt, at "the dirty secret" millum svørtu hipp hopp tónleikararnar tá í tíðini, var at Paul's Boutique hevði bestu beat'sini).
Tá komið var inn í 90'ini, var søgan um Beastie Boys ikki ósannlík longur. Tá vóru teir ein væl og virðiliga innvovin partur av tí, ið á enskum verður rópt "the cultural fabric", og løgdu týðandi stavir afturat tónleikaliga orðatilfeinginum. Og tað kunnu vit vera takksom fyri. Niðast havi eg viðheft eina sera góða live upptøku frá Glasgow í 1999. Hygg eftir henni, tí tað er tað vert!
*e.k.s.: eisini kendur sum
Keldur:
Sasha Frere-Jones: Peace, Adam
Mark Richardson: Afterword: Adam Yauch
(tak til Erik Steinskog for links via Facebook)
1 comment:
- AnonymousMay 13, 2012 at 12:50 AM
Handan Glasgow intro'in er legendarisk!ReplyDelete
----------
Fín hugleiðing Knút! RIP ADAM!
Schnee.


c: text/html

text:
VERKÆTLAN: Fríggjadagin 2. september letur Viðareiðistunnilin upp alment. Tað verða Fía Sørensen og Jógvan Thomasen, millum elstu borgarar í ávikavist Hvannasundi og á Viðareiði, sum saman við Akseli V. Johannesen, løgmanni, Hendriki Old, landsstýrismanni í samferðslumálum, og stjóranum á Landsverki, Ewaldi Kjølbro, verða tey fyrstu at koyra ígjøgnum tunnilin.
SKRÁIN
Kl. 14.15
Bussar koyra frá Hotel Norð á Viðareiði til tunnilsmunnan hvannasundsmegin.
Kl. 14.45
Klaksvíkar Hornorkestur spælir.
Kl. 15.00
Ewald Kjølbro, stjóri á Landsverki, bjóðar vælkomin.
Aksel V. Johannesen, løgmaður, flytir fram røðu.
Hendrik Old, landsstýrismaður í samferðslumálum, sker snórin.
Síðani fer bilafylgið ígjøgnum tunnilin, nøkur ellisakfør, Rynkeby súkklur, rennarar frá rennifelagnum Treysti úr Klaksvík og seinast fólk, ið ynskja at ganga ígjøgnum tunnilin. Øll eru vælkomin at renna og ganga við.
Kl. 16-18
Alment hátiðarhald á Hotel Norð á Viðareiði, har borgarstjórin í Viðareiðis kommunu, Hans Jákup Kallsberg, bjóðar vælkomin. Borðreitt verður við kaffi, té, kransakøku, tunnilskøku og øðrum góðum. Danny & the Veetos spæla í teltinum uttan fyri hotellið.
Aftaná almenna hátíðarhaldið ber til at keypa sær tunnilsbúff v/undirhaldi á Hotel Norð. Robert Mc. Birnie og Hilmar Jan Hansen undirhalda. Seinni verður tunnilsdansur við Signari í Homrum. Tey, ið hava áhuga í tiltakinum á Hotel Norð kunnu tekna seg til døgurðan og dansin við at ringja til Hotel Norð tel. 451 244.

robotstxt: allowed

filter: keep


text:
Niðanfyri er skráin til framsýningina í dag 1. apríl kl. 14.00. Kostnaður til framsýningarnar (gjaldast má við reiðum peningi):Vaksin 14 ár og eldri - 100,-Børn 7-13 ár - 50,-Børn 0-6 ár - ókeypisSkrá 1. apríl 2017 í Høllini á Hálsi
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tann, sum gevur fyri at móttaka, hevur ikki givið.
Lucius Annaeus Seneca


text:
- Tíðindi, mentan og ítróttur
Kvotan ov lítil og uppboðssøla eingin trygd
Tað er rætt, at kvotan í Barentshavinum fyrr hevur verið minni enn hon er nú, og at JFK tá hevur havt tvey skip at fiska kvotuna.
Men munurin er, at felagið tá visti, at um kvotan aftur bleiv størri, fekk felagið sín part.
Hetta er ikki galdandi eftir, at fiskivinnunýskipanin er samtykt. Tað sigur nevndin í JFK, nú Sjúrðarberg er seldur russum.
Leggjast kann afturat, at fyrr vórðu aðrir møguleikar at fiska til kvotan aftur bleiv størri, millum annað á Flemish Cap ella í Irmingarhavinum.
Kvotan hjá JFK í Barentshavinum er við vissu ikki størri enn 9.300 tons.
Kvota til eitt skip
Og 9.300 tons klárar Gadus einsamallur at fiska.
Tí avgjørdi nevndin í JFK at selja Sjúrðarberg, sigur Niels Winther Poulsen, nevndarformaður.
Hann sigur, at til ber at keypa kvotu á uppboðssølu, og tað hevur felagið gjørt í ár.
Hildið verður tó ikki, at tað er ein nøktandi skipan at keypa kvotu á uppboðssølu, í hvussu so er ikki at eiga skip og hava manning tøka til at fiska kvotu, sum møguliga eydnast at keypa.
Her skal eisini havast í huga, sigur nevndarformaðurin í JFK, at uppboðssøluleisturin sum hann higartil er skipaður í stóran mun eggjar til, at aðrir enn verandi aktørar skulu bjóða og keypa kvotu, sum verður boðin út.
Sí eisini


text:
Vágs kommuna: Nýggi graslíkisvøllurin á Eiðinum verður alment tikin í nýtslu ónsdagin 20. juni 2018 kl. 17.00.
Í hesum sambandi verður hátíðarløta á Eiðinum har Eydis Kjærbo, forkvinna í Mentunarnevndini hjá Vágs kommunu flytur fram røðu. Síðani fara fótbólts-landsliðsleikarar úr nærumhvørvinum at taka nýggja vøllin í nýtslu saman við einum gomlum VB-leikara.
Aftaná verður brotssparkskapping saman við U11 dreingjum og U11 gentum hjá FC Suðuroy og vinnarin fær steyp. Og síðani verður bjóðað kaffi, te og okkurt gott afturvið í VB-húsinum.
Tiltakið byrjar kl. 17 ónsdagin 20. juni 2018.


text:
Havnar Sjónleikarfelag - Sjónleikarhúsið
Tann ella tey, sum leiga høli frá Havnar Sjónleikarfelagi, skal/skulu vísa á eitt ábyrgdarfólk, ið heftir persónliga, um nakar skaði hendir nøkrum av ognum felagsins.
Húsini eiga at latast aftur í sama standi, sum tey vóru fingin í.
Upprudding eigur at vera liðug áðrenn middag dagin eftir.
Havnar Sjónleikarfelag vaskar aftaná, men um annað er at taka upp, verður rokning send leigaranum fyri hetta.
Leigan skal vera goldin, áðrenn hølið/hølini kann/kunnu nýtast.
Limir, ið hava verið limir í minst eitt ár í Havnar Sjónleikarfelagi,
fáa avsláttur.
Depositum á 500,00 kr. verður at lata fyri lykil til Sjónleikarhúsið.


text:
Spurningurin um búskaparliga haldførið er farin at fylla nógv í politisku dagsskránni. Føroyingar hava endiliga fest eyguni á búskaparligu avbjóðingarnar, sum vit merkja eitt sindur til longu nú, men sum eftir øllum at døma fara at vaksa í framtíðini. Men hvørjar eru hesar avbjóðingarnar?
Ikki øll undirskot eru líka
Vit hoyra ofta um avlop og undirskot, og av egnum royndum vita vit, at tað er ongantíð gott at hava undirskot. Men so einfalt er tað kortini ikki, tá vit tosa um landshúsarhaldið. Har eru nevniliga fleiri sløg av avlopum og undirskotum.
Fíggjarlógin er ein løgin lóg
Fíggjarlógin er, sum navnið sigur, ein lóg. Um tú brúkar pengar, sum ikki eru játtaðir á fíggjarlógini, so ert tú lógbrótari. Men hetta er bara galdandi fyri útreiðslusíðuna. Í fíggjarlógini stendur eisini, hvussu stórar inntøkurnar hjá landskassanum fara at verða í tí komandi árinum, men tá er talan bara um ein meting. Tað er ikki lógarbrot, um inntøkurnar verða minni, enn tað sum stendur í fíggjarlógini.
Sum aldur í sjónum
Um skipini fáa nógvan fisk, so fáa manningarnar góða løn, og nógv arbeiði verður eisini á landi. Tí fær landskassin nógvan skatt, og nógv meirvirðisgjald, tá fiskiskapurin er góður. Men eingin veit, tá árið byrjar, um skipini fara at fáa nógvan fisk.
Inntøkurnar eru sum aldur í sjónum. Onkuntíð fara tær upp eftir, og aðrar tíðir dala tær. Tí er tað ikki so vandamikið, um vit okkurt ár hava undirskot orsaka av einum ”aldudali”, tí vit vita, at aftaná ”dalin” kemur ein nýggj alda. Tað ger einki um landskassin hevur 300 mió. krónur í undirskoti í ár, um hann hevur 300 mió. krónur í avlopi næsta ár. Tað gevur eitt meðal úrslit sum svarar til null krónur.
Men tað er ein trupulleiki, um ”sjógvurin fjarðar”, soleiðis at aldutopparnir ongantíð røkka uppum null-punktið, meðan aldudalarnir søkka heilt niður á 600 mió. krónur í undirskoti. Tá verður meðal úrslitið minus 300 mió. krónur. Hetta er tað sum kallast eitt ”bygnaðarligt hall”, ella ”strukturelt hall”.
Tað er hesa avbjóðingina vit hava at stríðast við í tí føroyska húsarhaldinum í løtuni. Tað er ikki nóg mikið at hyggja eftir úrslitinum í ár og næsta ár, tí framrokningar vísa, at sjógvurin er fjarandi, og tað mugu vit gera nakað við.
Loysnir sum svíða
Fleiri møguleikar eru nevndir, sum kunnu fáa tað at fløða aftur í landskassanum. Ein er tilfeingisgjøld og ein annar er pensjónsuppsparing. Eisini hevur spurningurin um pensjónsaldurin verið nevndur, nú fólk liva longuri, og tí eisini eru longri á arbeiðsmarknaðinum.
Hetta eru ikki lættar avgerðir, og eg haldi at tað er í fínasta lagið, at politikarar og fólk annars siga seg vera ímóti hesum loysnunum. Tað krevur bara, at tey eisini vísa á, hvat vit so skulu gera ístaðin, tí um vit einki gera, so steðgar alt upp um ikki so langa tíð.
Her má nakað gerast, og allar loysnirnar fara at svíða onkrastaðni. - Og jú longri við bíða, størri verður avbjóðingin.


text:
So eri eg noyddur at koma við einari viðmerking um forskúlar - enn einaferð - og nei, tað er ikki stuttligt at vera tann, sum kemur við kritikkinum, men ov fáar røddir eru frammi sum vísa á nakrar vandar.
Ein rúgva av fundum, pallborðsfundum og ikki minst greinum hava veri frammi við útsøgnum um hetta hugtakið - at vera skúlaklár/-ur. Talan skuldi ikki vera um at bara læra at sita still/-ur men eina rúgvu av øðrum tingum.
Eg havi roynt at ført fram at tað í størri mun eigur at vera skúlin, ið gerst barnabúgvin. Skúlaskipanin eigur at vera betri skipa, til at møta barninum og tillaga seg tørvin og fanga áhugan hjá einstaka barninum. Nógv orka hevur verið brúkt til at niðurgera mínar útsøgnir ella útsøgnum frá øðrum, ið eisini hava somu meining.
Var ikki sørt skelkaður, og eg ivaðist ikki eina løtu í at viðkomandi arbeiddi uppá meg, tá eg nú fyri stuttum bleiv vístur ein lista við heitinum “Skúlaklár/-ur”. Síðani kom listin við teimum tingunum, ið skúlin, sum sigur seg skipa fyri “stórsta frambrotið í Føroyskum skúlaskapi” hevur snikka saman. Listin sær soleiðis út:
- At duga at lata seg í og úr klæðunum (fríkorter/svimjing)
- Megna at fara á ves sjálvi
- Duga at binda lissur (um ikki, at brúka skógvar við ongum lissum)
- Duga at pakka taskuna og at halda skil á sínum tingum (matpakka, bøkur, pennalarhús)
- Duga vanligan fólkaskikk
- Megna at sita still
- Duga at taka ímóti boðum
- Koma inn til tíðina eftir fríkorter
- Ikki ríma / ikki vera fornermaði
- Duga at skriva sítt egna navn
Her er einki um tey viðurskiftini, ið hava týdning fyri at læra. Einki um forvitni, einki um ágrýtni, úthaldni ella at best er um barni torir at gera feilir ella hvílir í vitanina, at sítt virði ikki er tengt at hvørt tað dugir nøkur ávís ting. Hevði tað ikki passa betur, um barni torir at spyrja tá tað ikki skilur okkurt ella torir at royna ella fara í gongd við eina arbeiðsuppgávu?
Fyri at duga, má ein læra, fyri at læra má ein royna.
Her er nógv sum fortelur barninum at tað ikki dugur, ella ikki er nóg væl fyri ella ikki er nóg gott. Listin sigur bara at her vera eina rúgvu av krøvum sett til atferðina hjá barninum og einki, sum sigur nakað um hvussu heilin og kroppurin eru fyri, soleiðis at tað kann fáa sum mest burturúr skúlanum. Sjálvandi er tað lættast fyri læraran um barni er so sjálvbjargið, sum gjørligt. Men listin tekur ikki hædd fyri ymiskleikan ella at talan er um livandi menniskju.
Endiliga fann eg útav hvat tey í Eysturkommunu meina við tá ið tey snakka um at gera barni skúlaklárt. Vónandi vera tey ikki “fornermaði” av hesum og tora at taka kritikkin til sín - børnini hava uppiborið betur.
Enn eina ferð - tað eigur at snúgva seg um at gera skúlan barnabúgvin.
Vinarliga
Jógvan Philbrow


text:
Sambandsflokkurin sera sterkan lista í Eysturoynni
13. august 2015
Samhald, sum er veljarafelag Sambandsfloksins í Eysturoy, hevði uppstillingarfund til løgtingsvalið, mikukvøldið 12. august 15, í Sjókaféini í Runavík.
Til løgtingsvalið stillar Samhald 6 valevnir úr Eysturoynni upp, fimm menn og ein kvinna.
Sambandsflokkurin hevur við hesum valevnum ein sera sterkan lista í Eysturoynni við tað, at øll valevnini eru roynd í politikki, tey flestu enntá við drúgvum politiskum royndum.
Umframt tey fýra, sum hava sitið hetta valskeiðið sum løgtingslimir fyri Sambandsflokkin, er talan um Magnus Rasmussen, borgarstjóra í Runavíkar kommunu og Vinjard Johansen, sum hevur havt sæti á tingi sum varamaður.
Magnus Rasmussen, borgarstjóri, hevur áður boðað frá, at hann ikki stillar upp aftur til komandi býráðsval og hann endurtók hesa fráboðan á fundinum.
Valevnini hjá Sambandsflokkinum í Eysturoynni eru:
1. Alfred Olsen, løgtingsmaður, Toftir
2. Edva Jacobsen, løgtingskvinna, Fuglafjørður
3. Helgi Abrahamsen, løgtingsmaður, Strendur
4. Magnus Rasmussen, borgarstjóri, Lamba
5. Reimund Langgaard, løgtingsmaður, Leirvík og
6. Vinjard Johansen, sølumaður, Saltangará
RN
Aftur


text:
Nýtt skeið: “Humangenetikk fyri læknar”, byrjar 25. februar 2012
Tað er tey seinnu árini farin fram ein stór menning innan genetikk. Í dag er tað møguligt, bæði tekniskt og fíggjarliga, at kanna viðurskifti sum vóru óhugsandi fyri bara nøkrum fáum árum síðani. Føroyskir læknar kunnu á hesum skeiðnum fáa vitan um nýggjari mýlska genetikk, genetiskar royndir og onnur viðkomandi evni innan humangenetik.
Heiti: Humangenetikk fyri læknar
Skeiðnr. : 3535.12
Námsstig: 1 ECTS
Fortreytir: Universitetsstig innan læknavísindi (MD)
Luttøkugjald: 1200 DKK
Nær: Leygardagar. 25/2, 17/3, 19/5, 2/6. Allar dagar frá kl. 10 til 17. Umleið 28 tímar í alt.
Stað: Granskingar- og menningarlonin, Ílegusavnið, J.C. Svabosgøta 43
Fyriskipari: PhD lesandi Noomi Gregersen (noomigregersen@mac.com) og Guðrið Andorsdóttir (gudrid@biobank.gov.fo) vegna Ílegusavnið, Landssjúkrahúsið og Fróðskaparsetur Føroya
Undirvísarar: Ymiskir fyrilestrarhaldarar, bæði úr Føroyum og Danmark
Mál: Føroyskt, danskt og norskt
Endamál: At geva luttakaranum eina grundvitan innan humangenetikk – bæði viðvíkjandi bygnaði, funktión og kanningum av arvamassum. Hendan grundvitan skal gera luttakaran føran fyri at skilja tær genetisku kanningarnar, at bíleggja genetiskar kanningar at tulka og nýta úrslitini frá teimum genetisku kanningunum til diagnostik og risikometan.
Evni: Mýlsk genetikk: Genetisk variatión, fenotypir og genotypir, gen-gen og gen-umhvørvis samspæl (interaktión). Epigenetik. Amboð innan genetik: Bioinformatik, databasur, genetiskar kanningar av einkult nukleotid polymorfiðum og øðrum polymorfiðum, genom skanning, DNA sekventering; navngevan av genum. Populatiónsgenetikk. Epidemiologi. Pre- og postnatal diagnostik. Genterapi. Persónifiserað genetik. Bílegging og tulking av genetiskum kanningum. Genetisk ráðgeving. Lógir viðvíkjandi genetiskari gransking. ELSI (etiskar, lógfrøðiligar og sosialar avleiðingar). Humant mikrobiom. Ymisk Føroysk dømir um arbeiði innan humanari mýlis genetik: Genetiskir risikofaktorar fyri panikangist; DNA sekventering av skizofreni pasientum; FarGen projektið.
Døming: Luttøka til alt skeiðið.
Lestrarlisti: Kopiera tilfar
Tilmelding: Ílegusavnið, secretary@biobank.gov.fo Fyll út oyðublað:
www.setur.fo/fileadmin/user_upload/NVD/Oydublod/VattanUmInnskrivingNytt.pdf , viðmerk Stakskeið nr. 3535.12
Kontaktpersónur vegna Fróðskaparsetrið: Svein-Ole Mikalsen, sveinom@setur.fo
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Einki um, at vit í Norðoyggjum hava mist 100tals milliónir í uppisøluni og menningarkvotum og at allar milliónirnar eru farnar í eitt stórt tómt hol í Tórshavn.
Einki um Tunlar Norður um Fjall.
Rigmor Dam Javnaðarkvinnan í Tórshavn ramsaði upp ígjár, hvussu nógv Havnin hevði fingið í hesari Fíggjarætlanini í hennara økið í Landsstýrinum, har Fróðskaparsetið fekk 10 milliónir meira, Listafólk fingu nógvar pengar til fleiri føst starv, Glasir, Hoydalar osv. osv. og tað var Havnin, Havnin og aftur Havnin og telja vit saman, so haldi eg at økið hjá Rigmor Dam hevur fingið 10tals milliónir meira um árið og so heldur Óluva Klettskarð, at vit skulu vera nøgd, at vit møguliga fáa ein nýggjan Húsarhaldsskúla, sum Klaksvíkar Kommuna og landi skulu byggja.
SáH


text:
Hygg inná síðuna hjá SukurSøtt á facebook, fyri at síggja nærri um hvussu tú kanst vera við í kappingini, um tvey atgongumerkir.
Mítt Land er ein konsert dagur sum verður í Amager Bio í Keypmannahavn. Fleiri av fremstu føroysku nøvnunum, innan tónleik koma at framføra. Hetta er eitt hugnaligt tiltak sum samlar føroyingar sum eru spjaddir runt í Danmark. Eg gleði meg sum eitt smábarn, tí tað kann skjótt kennast sum man er aaalt ov langt burtur heiman í frá, og tá er deiligt at kunna samlast við øðrum føroyingum til eitt hugnaligt tiltak sum hetta.
Skunda tær og tak lut í kappingini sum er á facebook.
M&K.


text:
Summarfestivalurin
Summarfestivalurin verður hildin á Vágsbøi fyrsta vikuskifti í august mánað. Festivalurin dregur hvørt ár fleiri túsund vitjandi til Klaksvíkar og er kendur fyri at hava eina fjølbroytta skrá, har pláss er fyri øllum frá altjóða nøvnum, føroyskum trubadurum og up-coming tónleikarum.
Summarfestivalurin varð á fyrsta sinni hildin í 2004, og longu fyrsta árið vitjaði Ken Hensley, fyrrverandi forsangari í víða gitna bretska bólkinum Uriah Heep. Síðani hava altjóða stjørnur sum Westlife, Melanie C., Ronan Keating, The Scorpions og Roxette á hvør sín hátt fingið Vágsbø í kók.
Á Summarfestivalinum blandast popptónar og rokkur við føroyskar slagarar, og ljóði av eini vælhýrdari fjøld, sum syngur, ella kanska skrálar við til vælkendar sangir. Miðskeiðis á økinum eru alskyns matbúðir, og á øllum økinum eru barrir, ið selja sterkar løgir og øl frá Føroya Bjór – sjálvandi! (vit eru hóast alt í Klaksvík).
Summarfestivalurin er eisini fyri børn, og her dregur Silvalandið mest. Hoppiborg, søgutelt, karaokee kapping og dukkusjónleikur eru ímillum tiltøkini, sum hava verið á skránni.
Tjaldingarøkið og kampingplássið eru fyri mong ein stórur partur av upplivingini á Summarfestivalinum. Her verður fólksins veitsla hildin við gettoblastarum, gittarspæli, snapsi og kanska einum skerpikjøtbita.


text:
– Eg vil ogna Føroyum og Grønlandi hetta lagið, segði Bjørk, tá hon varð klappað uppaftur á pallin at spæla eykalag eftir lokna konsert. Hon spældi síðan lagið Declare Indenpendence av komandi fløgu síni. Lagið var sambært Arnar Eggert Thoroddsen blaðmanni á Morgunblaðnum eitt hart pumpandi tekno punklag, við tekstinum:
“Declare Independence
Don’t let them do this to you.
Raise the flag higher and higher.”
Arnar Eggert greiður frá, at tey nógvu fólkini, ið vóru komin saman í Laugardalshøllini vórðu tikin á bóli av hesum, tí hetta kom óvart á, men rómurin var øgiligur.
– Øll tyktust at taka undir við hesum, ja, kanska ikki teir danirnir, sum vóru har, men øll onnur, sigur tónleikatíðindamaðurin í telefonini úr Reykjavík.
Les greinina, eg skrivaði, eftir at Bjørk í apríl 2007 ognaði føroyingum og grønlendingum sangin Declare your indenpendence á konsert í Laugardalshøllini
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum


text:
Nu Helgi Dam Ziska gjørdist nummar fimm í altjóða talvkappingini Runavík Open, sum endaði í dag.
Spurturin mishepnaðist. Tapið fyri Jóhann Hjartarson í gjár forkom honum møguleikanum at vinna kappingina, og remis í dag móti spanska stórmeistaranum Miguel Munoz bar í sær, at hann røkk ikki heilt fram í oddan.
Helgi hevði hægsta styrkitalið av øllum í kappingini og var tí favorittur at vinna. Eitt fimtapláss er tí helst eitt vónbrot. Helgi telvaði yvirhøvur væl, men javnleikirnir gjørdust kanska í so nógvir – serliga við hvíta fólkinum. Men at vera favorittur er ongantíð lætt, og trýstið um at vinna á heimavølli, hevur kanska verið nýklakta stórmeistaranum steinur oman á byrðu.
Hans Kristian gott hál
Kollfirðingurin Hans Kristian Simonsen kom rættiliga á lagið nú móti endanum á kappingini, og fekk frálíkt úrslit. Eftir javnleik í gjár móti danska stórmeistaranum Jakob Vang Glud, setti Hans Kristian trumf á í dag við góðum sigri á Vladimir Hamitevici úr Moldova, sum er altjóða meistari.
Rógvi Egilstoft Nielsen fekk remis í dag móti vinnaranum Guðmundi Kjartanssyni. Eisini fínt punktum hjá føroyameistaranum. Afturímóti máttu Olaf Berg og Ólavur Simonsen dvína fyri ávikavist Nikolaj Mikkelsen og Daniel Semcesen.
John Rødgård vann á Páll Gauti Jónsson, men Silas Eyðsteinsson tapti fyri íslendska stórmeistaranum Thrósti Thórhallssyni. Høgni Egilstoft Nielsen hevði minni góða kapping, og mátti sættast við remis í dag móti íslendskum telvara við sløkum 1700 í rating.
Endaliga støðan:
1. IM Guðmundur Kjartansson, Ísland 7 stig
2. GM Miguel Munoz, Spania 6½
3. IM Nikolaj Mikkelsen, Danmark 6½
4. GM Jóhann Hjartarson, Ísland 6½
5. GM Helgi Dam Ziska, Føroyar 6
6. GM Jakob Vang Glud, Danmark 6
7. Hans Kristian Simonsen, Føroyar 6
8. GM Daniel Semcesen, Svøríki 5½
9. IM Simon Bekker-Jensen, Danmark 5½
10. GM Tróstur Tórhallsson, Ísland 5½
12. Rógvi Egilstoft Nielsen 5½
13. John Rødgård 5½
17. Olaf Berg 5
18. Ólavur Simonsen 5
40 luttakarar í alt
Meira kann lesast um kappingina á heimasíðuni runavikopen.com


text:
Heri Simonsen 13.06.2018 (00:15)
Rás2 sigur frá báðum hálvfinalunum
Í dag verða seinnu hálvfinalurnar í kappingini um løgmansteypið leiktar, og Rás2 sigur sum vant frá.
Tróndur Arge og Hilmar Jan Hansen siga frá dystunum. Dysturin millum Suðringar og B36 við Stórá í Trongisvági byrjar klokkan 15. B36 førir 4-2 frá fyrru hálvfinaluni. Dysturin millum AB og HB úti í Vika á Argjum byrjar klokkan 18. HB førir 2-0 frá fyrru hálvfinaluna.
Øll kunnu lurta eftir dystarfrásagnunum á www.midlar.fo, og annars á FM 88,7, FM 91,7, FM 93,9, FM 95,5 og á FM 98,7.
In.fo hevur beinleiðis tekstfrásøgn frá báðum hálvfinalunum. Myndir, samanumtøkur og ljóðsamrøður koma út á in.fo tá dystirnir eru lidnir.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jólini nærkast í hvørjum og er tað nakað eg ikki fái nokk av á jólum, so er tað sjokuláta. Hendan brownie køkan er ein tann besta eg havi smakkað og tí valdi eg at umskapa hana til hesi vøkru jólatrøini.
Um tú ikki eigur nokk av sjokulátu inni, kanst tú altíð stjala nakrar lúkur úr sjokulátakalendarinum.
Hesa uppskriftina gjørdi eg til Áblaðið.
Brownie Jólatrø
Tilfar til køkuna
180g myrk sjokuláta
60g smør
2 egg
180g sukur
10g kakaopulvur
½ tsk salt
40g hvít sjokuláta
40g ljós sjokuláta
Tilfar til prýðið
Saltstengur
Flormelis
Grøna fruktfarvu
Køkukrymmel
Arbeiðsháttur
Køkan
Set ovnin á 175 stig.
Smelta 120g av myrkari sjokulátu og smør í einari grýtu/skál yvir vatnbað.
Píska egg og sukur saman og rør síðani sjokuláta blandið saman við. Rør nú mjøl, kakaopulvurið og saltið í. Sker síðani hvítu, ljósu og myrku sjokulátuna í bitar og vend teimum í blandinum.
Vel ein fýrakantaðan form á umleið 16×16 cm, legg bakipappír á áðrenn blandið verður koyrt í. Baka køkuna í ovninum í 30 minuttir. Køkan kann tykjast at verða ov lítið baka tá tú tekur hana úr ovninum, men tað bilar ikki. Lata hana køla av og sker síðani køkuna í tíggju trýkantar, so stykkini líkjast jólatrøum.
Prýðið
Brúka flormelis, kókað vatn og fruktfarvu til at gera glasurið. Koyr tað síðani í ein plastposa, klipp eitt lítið hol á endan, og stroy glasurið útyvir jólatrøini. Koyr saltstengurnar í helvt og brúka tær sum fót á jólatrøunum. Enda við at prýða jólatrøini við køkukrymmel.
Eg havi klipt smáar stjørnur úr gullpappíri, líma tær á ein tannsteytara og trýst inn í toppin á jólatrænum, sum ein eyka smálut.
Sí allar uppskriftirnar úr farnu Á bløðunum HER
Tey vaksnu fara at elska smakkin og børnini sniðgevingina.
M&K


text:
Snorri Brend
30.12.2013 - 05:47
Tíðindi > Mentan > Bygdamentan
Nýggjársaftan verður posthúshornið í Klaksvík karmur um hugnaligt nýggjárshald. Møguleiki verður at uppliva gott undirhald, livandi tónleik við millum øðrum Hanus G. Johansen.
Ikki nokk við tað, tí umframt nógvan og góðan hugna við heitari suppu, verður haraftrat møguleika at keypa sær drykkivørur.
Eitt av hæddarpunktunum á skránni hetta kvøldið verður handan av eini virðisløn.
Her fer borgarstjórin í Klaksvík, Jógvan Skorheim at handa eina listavirðisløn til eitt lista- ella mentanarfólk í Norðoyggjum, sum er virkið og hevur framt dygdargóð avrik innan hetta týðandi øki.
Tiltakið byrjar nýggjársaftan klokkan 22, og endar á midnátt við niðurteljing og fýrverki.
Øll hava sjálvandi ikki høvið at verða við til hetta nýggjárshaldið, men í hesum førum fer Kringvarp Føroya at senda beinleiðis frá løtum av tiltakinum. Hetta hendir í samband við nýggjárssending teirra.


text:
Heimildarfólk
Í bandasavninum eru upptøkur við heimildarfólki úr øllum landinum. Summi liva enn og hava sjálvi játtað at geva øðrum lut í upptøkunum. Í teimum førum har heimildarfólk eru farin, hava vit sett okkum í samband við eftirkomarar teirra, til tess at biðja um loyvi at almannakunngera tilfarið. Har tað hevur eydnast okkum at finna ævisøguligt tilfar og myndir, hava vit gjørt smáar vangar, har heimildarfólkini verða lýst – um ikki annað so við føðingardegi og bygd. Í fyrstu atløgu royna vit at stovna vangar til teirra, sum longu eru at hoyra í savninum, men tað er ætlanin at fáa lýst so nógv sum gjørligt av heimildarfólkunum sum frá líður. Vit ætla eisini at víðka um vangarnar, so hvørt sum vit fáa meira tilfar til vega.


text:
Latið inn hevur Jóna Maria hin Týs, 19/04/2016 - 20:18
Kl. 16,30: Dansifeløgini møtast í Vágstúni har vit kvøða 1 ella 2 stuttar vísur, síðani ganga vit niðan í Skálan, Bøgøta 11. Um veðrið ikki er til vildar, møtast vit í Skálanum í staðin fyri. Skálin er opin frá kl. 16, har vit fáa útflýggja atgongumerkini. Borðhaldið verður kl. 18 í Badmintonhøllini (liggur beint niðanfyri Skálan). Aftaná borðhaldið verður farið í Skálan at dansa, har kunnu vit eisini keypa drykkivørur. Kl. 02,00 verður morgunmatur í Badmintonhøllini.
Latið inn hevur Jóna Maria hin Ley, 16/04/2016 - 23:44
Sum tit vita, fara Tøkum Lætt og Eysturoyar Dansifelag at kvøða Gøtuskeggjar saman á Landsdansistevnuni í Klaksvík tann 21. mai. Hesi tvey dansifeløgini hava tí planlagt at kvøða saman og venja kvæðið 2 kvøld, tann 24. apríl og tann 8. mai. Komandi sunnukvøld tann 24. apríl fara vit so við bussi inn í Eysturoynna at dansa saman við teimum. Hetta verður sum eitt vanligt dansikvøld hjá okkum, har vit fara at kvøða Gøtuskeggjar, sjálvsagt. Men pláss verður eisini fyri nógvum øðrum, so hetta verður uttan iva eitt gott dansikvøld. Bussurin koyrir frá Skansastovu kl.
Latið inn hevur Jóna Maria hin Mik, 16/03/2016 - 23:05
Landsdansistevnan 2016 verður í Klaksvík 21. mai. Tøkum Lætt kvøður Gøtuskeggjar saman við Eysturoyar Dansifelag. Í tí sambandi er ætlanin at taka 2 dansikvøld saman við Eysturoyar Dansifelag. Tað fyrra verður tann 24. apríl í Runavík og tað seinna tann 8. mai her í Havn. Vit fara tí at biða tykkum lesa væl uppá Gøtuskeggjar, kanska serliga seinnu helvt. Lat okkum fáa tað at runga í skálanum :)
Latið inn hevur Jóna Maria hin Mik, 16/03/2016 - 23:01
Freistin at melda til er 1. mai. Kostnaðurin er 300 kr fyri hvønn. Tit verða biðin um at flyta peningin á kto. 9181 4482370 og viðmerkið tykkara navn.
Latið inn hevur Óli A. Reinert ... hin Týs, 26/01/2016 - 13:40
Aftur í ár er Tøkum Lætt boðið til Eiðis at dansa kyndilsmessudans. Sum kunnugt er kyndilsmessa 2. februar, og gamalt var at siga, at á kyndilsmessu var dagurin longdur við einari økt síðani stytsta dag. Nútíðin hevur tað við sær, at illa ber til at dansa mitt í vikuni, so tí verður dansað leygarkvøldið 30. januar.
Latið inn hevur Jóna Maria hin Týs, 19/01/2016 - 18:10
Yvirlit til feløgini.
Í sambandi við uptøkurnar hava vit hesi hølini.
Posthúskjallarin: Fáa “okkurt heitt”, kaffi/te, køkur, øl og vatn. Hita upp.
Reinsaríið: Her verða upptøkurnar gjørdar.
Perlan: Frágreiðingar um kvæðini.
Latið inn hevur Jóna Maria hin Hós, 14/01/2016 - 00:16
Komandi sunnukvøld 17. 01.16 kemur Dansifelag Kaggans heim til okkum í Skansastovu at vitja, har vit so fara at hava eitt felags dansikvøld. Skráin hjá teimum sær soleiðis út: En gang det sig nu hændte – Bjarni, Brestiskvæði – Herluf, Guttormsvísa – Regin, Ved Christiansand – Anna og Sunniva. Skránna hjá Tøkum Lætt finna tit undir skrá her á Tøkum Lætt. Men vit kunnu gott nevna, at Skrímslið, Gøtuskeggjar og Bjarnabani er tað, sum vit fara at kvøða.
Latið inn hevur Jóna Maria hin Mán, 11/01/2016 - 10:50
Fimm dansifeløg luttaka, tey eru: Tey á Látrinum. Eysturoyar Dansifelag, Leikum Fagurt Tøkum Lætt og Dansifelag Kaggans.
Latið inn hevur Jóna Maria hin Mán, 04/01/2016 - 22:06
Sum tit vita, verða upptøkur til sjónvarpið leygardagin tann 23. januar 2016. Í hesum sambandi fara vit at møtast nakrar ferðir, fyri at venja tað, sum vit skulu kvøða. Fyrstu ferð verður nú mikukvøldið 6. Januar kl. 19, og hesa ferð verður tað í Perluni í Tórsgøtu. Vit finna okkurt annað stað til næstu ferð, tað frætta tit seinni, vit leggja tað út á heimasíðuna. Okkara ískoyti til upptøkuna verður: Rudisar vísa, Símun Hansen skipar, Vælkomnir føroyingar, Poul Johs. Johansen skipar og Ólavur Riddararós, Turid Sigurðardóttir skipar...
Latið inn hevur Jóna Maria hin Týs, 29/12/2015 - 20:37
Nýggjársdansur verður í Eiriksgarði 1. januar 2016 kl. 18.30. Teistin fer av Gomlurætt kl. 17.15 og heimaftur av Skopun kl. 22.30. Bussur stendur fyri okkum, tá vit koma og koyrir okkum til Dals, og tá dansurin er liðugur verða vit koyrd aftur til Skopunar. Alt tiltakið kostar 100 kr, harí er íroknað bussur, suppa, te og kaffi. Farturin úr Havn til Gomlurætt og aftur er ikki avgjørdur enn, men vit kunnu tosa saman um tað. Tað avhongur eisini av, hvussu nógv vit verða.
Síður


text:
Búrfiskur
Búrfiskur (frøðiheiti - Hoplostethus atlanticus) verður til støddar uml. 70 cm. Hann er hávaksin við stórum høvdi, hægstur (1/3 av longdini) beint aftan fyri høvdið. Kjafturin er stórur, svartur innan og stendur á skák. Hann hevur fleiri píkar á høvdinum, og roðslan eftir strikuni er beinakend og á hesum fiskaslagi størri enn annars. Liturin á kroppinun er fagurt reyðgulur, og høvdið reytt. Í Norðuratlanshavi er hann undir Íslandi og suður til Biskayavíkina og við Azorurnar. Annars livir hann á sunnaru hálvu. Við New Zealand, Australia og Tasmania eru tað í fleiri ár fiskaðar stórar nøgdir av búrfiski. Á okkara leiðum er hann fyri tað mesta fingin djúpari enn 600 m og oftast fram við brøttum hellingum og fram við tindum í sjónum. Á sunnaru hálvu veksur fiskurin sera spakuliga, og í Australia rokna fiskifrøðingar við, at bert uml. 3% av samlaðu stovnunum kunnu fiskast árliga, uttan at stovnurin minkar.


text:
Georg F. Hansen, formaður í Føroya Arbeiðarafelag
Yvirlýsing frá Samtak
Feløgini í Samtak – Føroya Arbeiðarafelag, Føroya Fiskimannafelag, Klaksvíkar Arbeiðskvinnufelag og Klaksvíkar Arbeiðsmannafelag – vísa framhaldandi sín treytaleysa stuðul til Føroya Pedagogfelag í stríði sínum at fáa limunum betri sáttmála.
Feløgini heita á Fíggjarmálaráðið og Kommunala Arbeiðsgevarafelag um at sessast aftur við samráðingarborðið við einum vilja at loysa ósemjuna og at finna eina virðiliga loysn. Heldur enn at nýta tíð og orku upp á gerðarrætt, løgting og annað uttanum virksemi, skuldi arbeiðsgevarasíðan nýtt alla sína tíð og orku upp á at finna eina loysn á málinum. Loysnin liggur ikki í gerðarrættinum, men við samráðingarborðið, og somikið av virðing átti arbeiðsgevarasíðan at víst sínum mótparti, at tey vilja royna samráðingina heldur enn at vinna námsfrøðingunum neisur í tekniskum undanførslum í gerðarrættinum.
Samstundis skulu feløgini eisini boða frá, at feløgini hava heitt á løgfrøðing um at kanna, um tað er revsivert hjá almennum leiðarum at hótta starvsfólk, ið eru í lógligum verkfalli.
Við fakfelagskvøðu,
Vegna feløgini í Samtak,
Georg F. Hansen, formaður í Føroya Arbeiðarafelag
Jan Højgaard, formaður í Føroya Fiskimannafelag
Jastrid W. Niclasen, forkvinna í Klaksvíkar Arbeiðskvinnufelag
Arthur Guðjonsson, formaður í Klaksvíkar Arbeiðsmannafelag


text:
Føroyskir sangtekstir
- Á grasríkum eingjum og grønari líð
- Á stjørnukláru, miðju nátt
- Á tí seinasta degi hjá Guds fólki her
- Áh, Harri, tá mítt eyga sær
- Áh, Jesus, drag meg
- Áh, Jesus, tú ert mín
- Áh, náði, rík og dýrabar
- Áh, sæla vón
- Áh, tey kæru, sum mær bíða
- Alvaldsgud, tignið vár Alvaldsgud
- Andlit Jesusar at síggja
- Av fjalsins brún
- Beiska sorg eg Gudi voldi
- Ber tína angist og sorg og alt
- Besti vinur svíkja kann
- Bið, tá ið stormskýggj umgirða teg
- Deyður við tær, Harri, tú ert nú mín
- Djúp og breið
- Drívur tú burtur frá Gudi
- Dýrmæti Frelsari
- Eg bilsin standi og hugsi
- Eg elski Jesus meir og meir
- Eg ferðist við Gudi
- Eg gekk í dag, har Jesus gekk
- Eg havi F – R – I – Ð
- Eg hoyrdi einglasong
- Eg kenni eitt navn
- Eg stundi eftir at lenda har heima
- Eg sum lítil piltur gekk í sunnudagsskúla
- Eg tystur var í syndaoyðimørkini
- Eg veit ein hirða, sum røktar sín seyð
- Eg veit, at Gud skal vísa mær sín veg
- Eg vil syngja um Guds góðsku
- Eigur tú Frelsaran
- Ein fittur dreingjaflokkur
- Ein kross at bera ein og hvør man fá
- Ein smádrongur, kaldur og svangur
- Ein vísur maður bygdi hús sítt á klett
- Einans eitt lív at ofra
- Eingin skilir teg sum Jesus
- Eitt navn er mær so dýrabart
- Er kongur lívsins hirði mín
- Er tín dagur fyltur av sorg
- Ert tú syrgin í dag
- Eygu blind læt Jesus upp
- Fegnast, tú jørð, rek myrkrið út
- Finn tey fortaptu, leita upp lambið
- Fjart út um himmalhválvið
- Fjøllini tey sterku kunnu vikast
- Fullu tár, og nívdi sorgin
- Fyri dagin, Gud, sum farin er, eg sigi takk
- Ger meg til signing
- Gud nú kallar hin burtvilsta, kom og drála ei
- Gud, tú gavst tín Son at frelsa meg
- Guds Sonur steig úr dýrdini í henda myrka heim
- Guds urtagarður – heimið
- Halt mær, kæra naglamerkta hond
- Harðir ódnarstormar ýla
- Hátt á einum kletti ein viti stóð
- Heilagur er Harrin
- Himnadrotti, jarðar við
- Hjartans ynski, kæri frændi
- Hon er hin himmalska glæman
- Hon fall av
- Hvat er Jesus tær?
- Hví skal eg óttast, um sólin ei sær
- Hví varð hann negldur til Golgata træ?
- Hvør á Harrans síðu
- Hvør ein dagur verður við Gudi betri enn í gjár
- Hvørja løtu, hvørja stund
- Í barnaárum lívið blómar
- Jesu friður alt títt lív teg varði
- Jesus eiga øll at kenna
- Jesus er ein undurfullur vinur
- Jesus vil fylgja tær
- Jesus, títt blóð, tín rættferð nú
- Kærleiki Krists, hátt yvir fatan manna
- Kom nú til Jesus, sál
- Kom, Andi Guds, sum í mær festi búgv
- Komið, alt er til reiðar!
- Kristus er svarið til heimsins stóru neyð
- Kunngjørd er náði undurfull
- Langt burt frá Gudi eg viltist
- Langt burt frá Gudi eri eg
- Leið meg tryggan heim, Faðir
- Leiðin liggur gjøgnum heimsins lond
- Les Guds orð og bið dag um dag
- Lítið á Jesus, óttist hann
- Lívsmynstur vevarans
- Mangan her tykist myrkt og kalt
- Mangan tú undrast, hví tárini renna stríð
- Mangt og hvat ófatandi mítt eyga sá
- Milt eg hoyri Jesus kalla
- Mítt himmalheim so fagurt er
- Navnið Jesus ber av øllum
- Prísið, lovið Jesusi, loysnara várum
- Sál mín, hví ert tú so stúrin
- Skjótt fer tokið avstað
- Skjótt slitnar silvurstrongur mín
- So long er ævin uttan hann
- So stilt Guds Andi hoyrist at tala
- Sterkur tú, men veikur eg
- Stillur fer Jesus ta kvølfullu leið
- Stríðið sannleiksstríð
- Stríðist tú við spurningar og óloyst vandamál
- Stundum, tá ið trúgv mín svíkur
- Sum húsfólk títt, Gud
- Tá hann í tign og dýrdarljóma kemur
- Tá Harrin er mín Hirði
- Tá hugin sær aftur til barndómin vendir
- Tá ið Ábraham á sinni sendi tænaran avstað
- Tað er ei longur eg, sum livi
- Tað er einki dulsmál
- Tað er eitt, sum gevur megi
- Tað finst ein vón
- Tak mína hond, Gud
- Takk, áh, Gud, at tú frelsti meg
- Tær eg prísi, dýri Harri
- Teir negldu Harra mín á træ
- Tey dýru lyfti, ið Harrin gav mær
- Til hetta fagra, fagra land
- Tilbiðið Harran í prýði háheiløgum
- Títt lív er mítt lív, Harri Jesus
- Tómligt kenst á arbeiðsplássum
- Trúgv er full vissa um tað, sum vit vóna
- Tú lítur um bak og minnist svunnin ár
- Tú skalt ikki stúra
- Um tú á lívsins leið
- Undrast eg má á tín kærleika, Gud
- Unga hjarta
- Út úr hallum Himmalsins
- Út úr Himli hitt nýggja Jerúsalem brátt
- Úti á fjarskotnum lívsveg í dag
- Við Galilea strond
- Við songarstokkin móður
- Vit sigla heim
- Vit vilja teg tilbiðja
- Ynskir tú lív, satt lív, gleði og frið
- Yvir um hav, yvir um hav


text:
Ari av Rana
20.11.2017 - 17:18
Tíðindi > Samfelag & Politikkur > Heilsuverk (fyristingarligt)
Felagið Føroyskir Sjúkrarøktarfrøðingar og Lønardeildin í Fíggjarmálaráðnum eru blivin samd um nýggjan sáttmála. Hetta segði Terje Sigurðsson, semingsmaður, fyri Kringvarpinum fyri lítlari løtu síðani.
Nýggi sáttmálin millum Felagið Føroyskir Sjúkrarøktarfrøðingar og Lønardeildina í Fíggjarmálaráðnum verður undirskrivaður kl. 18 á Tinganesi, segði Terje Sigurðsson.
At loysn endiliga er funnin á ósemjuna merkir, at verkfallið, sum Felagið Føroyskir Sjúkrarøktarfrøðingar hevði boðað frá at verða frá kl. 7 í morgin, verður av ongum. Felagið hevði boðað frá, at allir sjúkrarøktarfrøðingar á Landssjúkrahúsinum, Klaksvíkar Sjúkrahúsi og Suðuroyar Sjúkrahúsi, fóru í verkfall.
Terje Sigurðsson segði fyri Kringvarpinum, at semingsstovnurin hevur arbeitt við konkretum uppskotum hesa tíðina teir hava verið við í samráðingunum. Til endans gjørdi teir eitt semingsuppskot, sum teir mettu fór at verða góðtikin av báðum pørtum. Hetta eydnaðist so fyri løtu síðani.


text:
Morgunvarskó
Fyrrverandi bretski forsætisráðharrin Winston Churchill (1874-1965) hevði nøkur sermerkt ynskir í sambandi við jarðarferð sína. Hann bað um at byrjast skuldi við at spæla lagið "Taps", sum er tað vanliga hernaðarliga tekinið, sum spælt verður, táið dagurin er at enda komin, ella táið lívið er lokið. Men táið líktalan var at enda komin, vóru tey hjástøddu ovfarin av at hoyra trompetleikarar stemma í teir kendu tónarnar hjá morgunvarskóinum - tann hugtakandi útpurringin av hermonnunum við byrjanini til ein nýggjan dag.
Endin á einum lívi er á ein ella annan hátt líkur einum vanligum degi. Lívsins ferð er long. Vit gerast troytt. Okkum leingist eftir, at okkara stríð og strev skal blíva liðugt og líðing og pína skal vera aftanfyri. Frammanfyri liggur deyðans nátt. - Men Gudi veri tøkk, at morgunin kemur! Eitt undurfult lív liggur beint frammanfyri hjá einum og hvørjum trúgvandi ferðamanni: "At vera burtur úr likaminum og heima hjá Harranum í allar ævir" (2.Kor.5,8).
Uttan iva er orsøkin til at Jesus segði: "Eg eri hin bjarta morgunstjørnan" (Op.22,16), at Hann gjørdi tað møguligt, at tað fór at lýsa fyri degi fyri ein og hvønn, sum trýr á Hann.
Hvussu eigur tað ikki at gleða okkum, at vit eiga trygdina fyri einum ævigum lívi saman við Kristusi! Endin á einum lívi her merkir byrjanina til ein undurfullan nýggjan dag í nærveruni av Kongi Kongana og Harra Harrana.
Umsett úr Our Daily Bread
Mikkjal á Bergi


text:
Í nøkrum familjum verða foreldrini skild. Hjúnaskilnaður er ein stór broyting í familjulívinum. Men hóast foreldur verða skild ella ikki búgva saman, so hava børnini rætt til at hava samband við bæði foreldrini.
Í flestum førum finna foreldrini sjálvi út av at gera eina avtalu um, hvar barn teirra skal búgva, og hvør av foreldrunum skal hava foreldramyndugleikan aftaná hjúnaskilnaðin. Men gera tey ikki tað, so taka myndugleikarnir avgerð um, hvar barnið skal búgva, hvør skal hava foreldramyndugleikan yvir barninum, og hvussu ofta barnið skal vera saman við tí foreldrinum, sum tað ikki býr hjá.
Øll børn hava rætt at siga sína meining um, hvar tey hava hug at búgva, og hvussu ofta tey ynskja at vera saman við tí foreldrinum, sum tey ikki búgva hjá. Á henda hátt koma sjónarmiðini hjá barninum fram. Men børn skulu ikki velja millum foreldrini, tí tað er eitt órímiligt val at seta einum barni. Hava børn ikki hug at siga nakað, so hava tey eisini rætt til tað.
Dømi:
Foreldur míni blivu skild, tá ið eg var 13 ár. Eg minnist, at eg var skelkað, øgiliga kedd og skammaðist eisini, tí eg helt, at foreldur bara blivu skild í familjum, sum vóru illa fyri, og at hetta ikki kundi henda fyri eina vanliga familju sum okkara.
Eg minnist væl, tá eg fekk tað at vita. Vit høvdu sett okkum við døgurðaborðið, tá mamma segði, at tað var nakað, sum hon og babba høvdu at fortelja okkum. So søgdu tey, at tey vóru bestu vinir, men at tey ikki longur elskaðu hvørt annað, og at tey skuldu skiljast. Eg hevði als ikki hugsað um, at hetta kundi henda, tí foreldur míni skeldaðust ongantíð.
Í byrjanini var alt eitt sindur ógreitt. Eg og systkin míni sluppu alt tað, sum vit annars ikki sluppu. Vit sluppu at vera leingi uppi, eta slikk og síggja film. Eg skilti ikki heilt, at mamma og babba skuldu skiljast og vónaði, at tey fóru at finna saman aftur.
Eg fann skjótt útav, at tað ikki er óvanligt, at foreldur verða skild, og at eg ikki var einsamøll í hesi støðu. Tá eg var kedd, stuðlaðu lærararnir mær, og eg tosaði við onnur børn, sum høvdu roynt tað sama. Eg ynskti at búgva hjá mammu míni saman við systkjum mínum, men at vera fast hjá pápa mínum annað hvørt vikuskifti og eisini aðrar dagar inn ímillum, tá eg hevði hug at vera saman við pápa mínum. Tað søgdu foreldur míni vera í lagi.
Hóast eg við hvørt sakni, at pápi mín býr saman við okkum sum fyrr, so eru tað eisini jalig ting við nýggju tilveruni. Pápi mín er giftur aftur, og eg havi fingið eina eyka systur og eina størri familju.
Genta 16 ár.


text:
Stuttligari og veikari víkingar á vitjan
Eftir javnleikin hóskvøldið hevði nokk ikki verið so galið við einum lítlum steðgi, men longu í dag koma Víkingar á vitjan. Á pappírinum hava vit nokk ikki eins breiðan hóp, sum onnur av oddaliðunum, men helst er ein orsøk til at hava góðar vónir kortini, tá sera nógvir leikarar manglaðu í byrjanini av kappingini og tað gekk fínt, meðan fleiri leikarar eru tøkir nú, hóast onkur kanska er eitt sindur móður.
Víkingur er uttan iva eitt veikari lið enn teir hava verið síðstu árini. Nógvir av bestu spælarunum eru farnir aðrastaðni at spæla ella eru givnir. Avbjóðingrnar í hesum hava vit sæð í dystinum hjá Víkingi ímóti HB, har tað ikki eydnaðist at verja eina leiðslu og í síðsta dysti ímóti AB, har tíðin veruliga var um at vera runnin, tá Sølvi Vatnhamar bjargaði Víkingi tey trý stigini. Afturímóti hevur Víkingur fingið sær nakrar góðar útlendingar, har ein av teimum einsamallur avgjørdi dystin ímóti B36 fyri tveimum dystum síðan.
Tey flestu av okkum minnast fleiri dystir ímóti Víkingi, men hesar hava oftast verið í steypakappingini, og í grundini hava vit tapt mestsum hvørja ferð. Í landskappingini í fjør eydnaðist at fáa 3 stig burtur úr Víkingi. Fyrsti dysturin varð taptur 5-1, annar dysturin taptur 0-1 og síðsti dysturin vunnin 2-1, men tá vóru víkingar longu, so gott sum, meistarar, so onkur hevur kanska hug at siga, at tann dysturin ikki ordiliga telur.
Í mun til undanfarin ár er Víkingur tó farin at spæla betri fótbólt, og hetta kemur helst eisini óvart á nógv, tá Maurice Ross er venjari hjá ársings víkingum, og í fjør bleiv kendur fyri at fáa suðringarnar at gyppa og rópa kríggj við góðum úrslitum.
Tá dysturin ímóti Víkingi í dag er byrjaður eru vit komin í helvt við sera torføru 4 dystirnar, sum vit eru í gongd við nú. Teir fyrru ímóti HB og NSÍ hava givið 1 stig, hóast tað við betri marginalum saktans kundu verið 4 ella 6 stig. Tí vóna vit líka gott spæl og eitt sindur meira av marginalum, so átti at borið til at fingið okkurt stigið aftur í dag.
Saman standa vit sterk!


text:
12/6/17
Jólagreat 6. des.
Tað munnu vera tey fægstu, ið seta skotska dream pop bólkin Cocteau Twins í samband við jólatónleik. Í 80'unum og 90'unum eyðmerktu tey seg við eini røð av virdum plátuútgávum sum Head over Heels (1983), Treasure (1984), Blue Bell Knoll (1987) og Heaven or Las Vegas (1990).
Útgivnar á somuleiðis virda og etstetiskt gjøgnumførda indie plátufelagnum 4AD.
Tess meira stuttligt er tað, at Cocteau Twins í 1993 lótu jólastakplátuna Snow úr hondum. Á henni eru tvinnir jólaklassikarar, nevniliga 'Winter Wonderland' og 'Frosty The Snowman'. Onkursvegna ganga hugløgini upp í eina hægri eind - tað dreymakenda er eitt sindur kavakent kanska - og Cocteau Twins skulu sjálvandi hava eina lúku í Jólagreat!
Subscribe to: Post Comments (Atom)


text:
Nakað sum er blivið sera vælumtókt, eru plakatir við føroyskum motivum. Helst av onkrum, sum vit eru uppvaksin við ella eitthvørt, ið hoyrir til okkara mentan og siðvenju.
Ein av dugnaligu sniðgevunum, sum hevur fingið alvorliga ferð á í Føroyum, er FJORD. Tað er Suffía Nón, sum sniðgevur allar plakatirnar, og hetta er ikki nakað hon hevur lært seg frá einum degi til annan. Soffía er nemliga útbúgvin grafikari og tað sæðst laaaangan veg, tí halt kipp ikki plakatirnar eru snøggar og fullførdar.
Karrieran hjá FJORD byrjaði við súlumyndini, sum faktiskt bara var ein stuttleika verkætlan, men hendan plakatin fekk alsamt meira og meira uppmerksemi, og gerra gav gav Soffíu hugin at halda fram at skapa og fór síðani undir at selja.
Tú hevur óivað rent teg í hesar vøkru plakatirnar onkra staðni. Tær finnast við ymiskum mynstrum, litum, til ymiskar aldursbólkar osf. Her er okkurt til øll!
Hesar plakatirnar fella beint í mín smak, tí at tær hava eina ró yvir sær. Har er onki sum skurrar og so dugur hon so fantastiska væl at velja litir. Tað er dempað, við djúpd og so haldi eg altíð at hvør einstøk mynd fortelur eina søga. Hetta er kanska eyka sentimentalt fyri meg, nú eg búgvi uttanlands. Teir føroysku lutirnir, sum prýða fleiri av myndunum, fáa enn størri týdning, og framkalla ein serstakan sakn til heimlandið, tá man situr á flatlondum.
Er hetta ikki ein uppløgd jólagáva? Skunda tær inn á heimasíðuna og finn tína yndis plakat.
Soleiðis sær tað út, tá tú kemur inn á heimasíðuna hjá FJORD. Plakatirnar frá FJORD finnast tó eisini til keyps í nógvum støðum, runt í landinum. FJORD hevur eisini eina facebook síðu, har tað javnan koma dagføringar, og tilboð. Tú kanst fylgja henni HER.
Tað allar nýggjasta frá FJORD, eru hesi fantastiska vøkru eggini, sum finnast í fleiri litum.
Altsooo, litirnir á hesari myndini av Mykines!! Waaaaauw waaauw. So fantastiska flott! Hendan er heilt sikkurt ein av mínum yndis.
Ein fitt jólagáva til gentu ella dreingjakamarið.
Hendan hevði verið fitt til abban ella pápan.
Pssss… FJORD hevur onkrar kappingar koyrandi á hennara facebook síðu, har tú hevur møguleika at vinna onkra av hennara flottu plakatum.
M&K


text:
28.06.2017Til lesandi Søgu- og samfelagsdeildin
Skriva út
Kenni tað sum fleiri dyr fara upp
Jón Kragesteen er tann fyrsti, sum hevur lokið prógv í West Nordic Studies, Governance and Sustainable Management. Útbúgvingin fyrireikar teg til tær stóru avbjóðingar, sum heimurin allur - ikki minst londini í norðurhøvum - má taka upp á seg. Eisini Lau Øfjord Blaxekjær, útbúgvingarleiðari, fegnast um, at fyrsta prógvið er útskrivað á útbúgvingini, sum byrjaði í 2015
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Yvirlit yvir føroysk lesandi uttanfyri norðurlond
Nú ber til at síggja, hvussu nógvir føroyingar hava lisið uttanfyri Norðurlond seinastu árini.
Hetta yvirlitið vísir, hvussu nógvir føroyingar vóru á hægri útbúgvingum uttanfyri Norðurlond í 2007, 2009, 2011, 2013, 2015 og 2017:
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Grundlógardagsbrævkassi
Góðu lesarar!
Í sambandi við Grundlógardagin læt Norðlýsið ein serligan brævkassa upp, har lesarar kundu venda sær við spurningum, sum hava við grundlógardag at gera. Nógvir góðir spurningar komu inn, og vit endurgeva ein brotpart her á síðuni. Tað var ómøguligt at fáa rúmd fyri øllum, men tit sum ikki fingu svar í dag, kunnu senda spurningarnar til Also í staðin.
Halló Norðlýsið!
Eg haldi tað vera nógv fyri, at Norðlýsið heldur Grundlógardagin, tá nú danska grundlógin er kroyst yvir føroyingar og ongantíð samtykt við fólkaatkvøðu! Eru tit ikki samd við mær í tí?!?
Heilsan ein illur tjóðveldismaður.
Hey illi tjóðveldismaður!
Vit eru púra samd og halda tí ikki frí. Vit arbeiða í fulldrøn við at svara býttum spurningum allan dagin.
- Norðlýsið
Góði blaðstjóri!
Tórbjørn Jacobsen arbeiddi á sinni við at niðurleggja grundlógardagin og gera 1. mai til frídag hjá skúlanæmingum í staðin fyri. Hvat hendi við tí?
Heilsan hin óvitandi
Góði/-a óvitandi!
Tað bleiv slept, tí tað var ov óumhugsað. Lærarar høvdu eisini fingið frí arbeiðaradagin, og tað gevur jú slett onga meining.
- Norðlýsið
Hey, Norðlýsið.
Halda tit ikki at vit eiga at flagga við Merkinum í hálvari stong grundlógardagin fyri at mótmæla hasi púra vitleysu og øru fiskivinnunýskipanini hjá asfaltføroyingunum í Tjóðveldi, sum ongantíð hava gjørt peningsverk og nassa uppá danska statin, og sum uppá sikt fara at renna Føroyar á ørmundarhús og á húsagang og sum bara nassa uppá danskar pengar á Fólkatingi? Hvat verður tað næsta frá teirra síðu?
Ógvuliga vinarliga ein Fólkafloksmaður við stóra F!
Góði fólkafloksmaður!
Tað næsta verður at tey biðja um at fáa lánið hjá Kallsberg eftirgivið.
- Norðlýsið
Hey besta blað í Føroyum!
Eg eri so grúviliga troyttir av at teir ungje uppkomlingarnir í Unga Tjóðveldi og aðrir royna at seta meg uppá pláss, helsje? Tí vil eg kunna geva teimum svar uppá tiltale tá teir royna tað aftir. Kunnu tit hjálpa mær og siga, hvussu grundlógin eitir? Eg meini hon eitir Den Danske Grundlov, men síðst flentu tey, so eg eri ikki sikkir í at hon eitur so longir.
Heilsan Kaj
Hej Kaj!
Tú hevur púra rætt; hon eitur ikki so longur. Nú eitur grundlógin Danmarks Riges Grundlov. Men um teir happa teg aftur, kanst tú bara spyrja eftir fólkaatkvøðuni síðsta flaggdag.
- Norðlýsið
Harra blaðstjóri!
Vita tygum at siga, um grundlógardagurin er heilur ella hálvur frídagur?
Heilsan hin hálvtíðarsjúkrarøktarfrøðingalesandi
Góða hálvtíðarsjúkrarøktarfrøðingalesandi!
Um tú ert í hálvari tíð, er hann hálvur frídagur. Hevur tú hinvegin frí 5. juni, er hann heilur frídagur, og skalt tú møta til arbeiðis allan dagin, er hann gerandisdagur.
- Norðlýsið
Hey tit á Norðlýsinum!
Eg havi ikki nakran spurning, men vil bara siga at tað er nakað fjas at halda grundlógardagin, og eg haldi eisini at kongshúsið er nakað fjas og átti at verið avtikið.
Heilsan ein hartarbeiðandi verkakvinna við 4 børnum og sum íðkar yoga
Góða hartarbeiðandi o.s.fr.!
Vit hava heldur ikki nakað svar.
- Norðlýsið
Hey Norðlýsið!
Vit sum eru komin nakað til árs, skikkaðu okkum altíð pent. Hvat halda tit um ungdómin, sum ikki heldur halgidagin heilagan, og sum bæði drekkur og fer til siðleyst skemt í Atlantis, har so gott sum alt er undir beltið?
- heilsan ein sum er gomul í garði.
Góða Gamla í Garði!
Nei, har er ongin vón. Men, hvussu vita tygum, at skemtið á teitinum var undir beltið?
Heilsan Norðlýsið.
Góða Norðlýsi!
Skulu vit flagga við Merkinum ella Dannebrog grundlógardagin?
Heilsan sambandsmaðurin
Hey sambandsmaðurin!
Tú hevur fingið 2 hendur og 2 armar frá Várharra, og tí er líkatil at flagga við báðum í senn. Bara ikki gera sum hotellstjórin á Rhodos og vinda tey á somu stong.
Heilsan Norðlýsið
Góða Vesturlýsi!
Vita tit ikki av, at tann 14. september 1946 tók Danmark loysing frá Føroyum og Grønlandi (Vesturríki) og síðani tá hava vit ongan grundlógardag havt í Vesturríki?
- Zacharias Wang
Hey Zacharias!
Nei, tað vistu vit ikki av.
- Norðlýsið
Hey tit á Norðlýsinum.
Takk fyri alt, tit eru fyri okkum. Vita tit, um Liverpool spælir grundlógardagin? Koyr á KÍ!!!
Heilsan løgmaður
Góði løgmaður!
Tøkk fyri vøkru orðini. Vit vita fyri vist, at eisini Liverpool heldur frí Grundlógardagin. Men fyri sikkurheits skyld átti tú at fingið ein vinmann at SMS’a kortini. YNWA.
- Norðlýsið
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Tað er ikki sørt, at eg misunni teimum fótbóltsáhugaðu!
Lív mítt hevur ikki verið merkt av stórvegis fótbóltsáhuga. Eg megnaði at ganga øll skúlaárini uttan av verða valdur til eitt einasta lið, tá vit fóru á ”Plenuna” at spæla. Óivað tí eg ikki kundi brúkast, og eg var als ikki keddur av tí, tí eg skilti aldrin hví nakar kundi hava sovorðna altrá eftir at sleppa at renna eftir einum bólti.
Tvær reisirnar í mínum vaksinmannalívi havi eg verið til ein heilan fótbóltsdyst í Englandi. Fyrru ferð var eitt óhappi, tí eg var og vitjaði ein vinmann - Páll hjá Peturi í Fugloy – sum var og vitjaði mostur sína í Gravesend. Maður mostrina var lækni, og eisini lækni hjá fyrsta liði í Gravesend. Tað var eitt vikuskifti, eg var og vitjaði, og lokala liðið spældi heimadyst. Alt húskið fór at hyggja, og eg fylgdi við. Minnist meg rætt var tað um háveturin, og eg stóð og frysti og keddi meg til deyðis. Hvat úrslitið var av dystinum, ella hvørjum teir spældu ímóti, veit eg ikki. Men vertsfólkini vóru blíð og týð, tað minnist eg. Maðurin í húsinum, Dr. Brian Hawks, var ein sannur føroyavinur.
Hina ferðina, eg var til ein heilan fótbóltsdyst, var tað eisini av einum óhappi, at eg kom til dyst á sjálvum Wembley. Danmark skuldi spæla móti Englandi. Ein av donsku fjepparunum hevði vist fingið í so nógv innanbora, og var endaður í bardaga og á sjúkrahúsi. Danska Sendistovan bað meg, sum prest, fara og vitja mannin, og vita hvussu støðan var.
Tað gjørdi eg, og við tað at onki útlit var fyri at hann kundi koma til dystin annan dagin eftir, so gav hann mær atgongumerkið heilt ókeypis, og anbefalaði mær so mirðiliga at fara til dystin, tí, sum hann segði: ”Det bliver en oplevelse for livet!”. Eg takkaði, og fór eisini til dystin, og tað gloymi eg aldrin! Og mangar ferðir takk skal hesin danin hava! At uppliva hendan velduga fólkaskaran á Wembley, tað var eitt satt upplivilsi. Dystin, sum so, minnist eg onki um – ikki eingang um, hvør vann, Danmark ella England. Men, tað var einaferð fyrst í fýrsunum, so tað vita fótbóltskøn óivað.
Eitt annað, eg minnist um dystin, tað var at hesin óhepni fjepparin segði við meg, at eg skuldi møta saman við einum bólki á einum ávísum staði, tí tey ferðaðust saman, og skuldu inn saman. Eg møtti so upp, og ein prúð dáma við norðurjúskari úttalu stóð við einum lista og rópti nøvnini upp. Tá tað kom til navnið hjá óheppna fjepparanum, rætti eg hondina upp, og eg minnist at tá læt í henni: ”Gud! Han har været i bad og hos barber!” So gitti eg, at eg var góðtikin sum limur av bólkinum. Hann, sum lá á sjúkrahúsinum, hevði langt ár og ovurstórt skegg.
Triði og seinasti og hálvi dysturin eg var til í Englandi, var í Sheffield. Eg var og ferðaðist við Klaksvíkar Hornorkestri, og tað skuldi blása til ein dyst millum Sheffield United og Southampton. Eg minnist, at tað var ísakalt, og eg var komin at sita í skugganum. Har vóru ikki nógvir áskoðarar, so eg loyvdi mær at flyta meg har sólin slapp framat, fyri at fáa hita í kroppin. Tá sá eg á einum skelti at mótstøðuliðið var úr Southampton, sum er gamli universsitetsbýurin hjá mær.
Og fyri at halda varman, so fór eg at rópa við Southampton. Men, tað skuldi eg aldrin havt gjørt, tí eg var endaður millum argastar United-fjepparar. Teir bóðu meg um at sleppa mær á Fxxxxxx til, og tað beinan vegin! Eg so gjørdi, og fór ikki innaftur. Men frá fish & chips-shoppini eydnaðist tað kortini at hoyra Hornorkestrið spæla í hálvleikinum, og tað ljóðaði frálíkt. Dysturin endaði 0 – 0, uttan at eg hjálpti til!
Nú ein er vorðin heldur hálvgamal, og hevur minni at taka sær til, kundi tað helst økt um lívsvirðið at havt áhuga fyri fótbólti. Her verður nógv hugt, prátað og gitt – og sofaáskoðarnir eru so nógv kønari enn spælararnir sjálvir! Tey tykjast í øllum førum at hugna sær grúsommeligt. Eg vildi helst, at KÍ altíð vann, at Danmark altíð vann, ella at England altíð vann. Men eg fái ikki svøvnleysar nætur av tí.
Eina aðra ferð, so kann eg kanska taka tykkum við niðan á ”Plenuna”! (Tað er har, sum Djúpamýra í dag liggur – tit vita, ímillum Gjov, Tummas, Atlantis og Kí-Høllina). Tí hóast eg aldrin havi upplivað ein heilan dyst har, so havi eg kortini upplivað okkurt uppi á Plenuni.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Slætthøvd, glámur (glámaættin)
Alepocephalus bairdii
Goode & Bean, 1879
Stødd: Slætthøvd verður upp í umleið 100 cm langt.
Dýpi: Tað er á djúpum vatni, vanliga millum 700 m og 1000 m, men er tó uppi á 300 m og eisini niðri á 1700 m dýpi.
Litur: Tað er javnt myrkabrúnt-blásvart um allan kroppin. Dimmblátt í kjaftinum og táknaholunum.
Teinar: G 21–25.
Lýsing: Slætthøvd er rundvaksin, hyldligur fiskur, nakað breiður eftir hæddini.
Tað hevur eina lága ryggfjøður aftur móti klingruni. Tað hevur eina gotfjøður beint undir og eitt vet aftari enn ryggfjøðurin. Sterturin er rættiliga nógv sýldur. Tað hevur smáar búkfjaðrar og smáar uggafjaðrar. Høvdið er langt, gronin er kubbut og sneidd, og tað hevur rættiliga stór eygu. Kennist vatnut, kleimið. Tað hevur stóra og leysa roðslu, 63-67 roðslur eru eftir tí beinu strikuni. Kápan er rættiliga long og endar niðast í einum skørpum horni. Tað hevur smáar tenn, og kjafturin kemur aftur um eygað.
Eyðkenni: Kjaftlongdin. Roðslan kemur nakað inn á bæði ryggfjøður og gotfjøður. Roðslutalið eftir strikuni, gronin, liturin og skapið.
Týdningur: Slætthøvd hevur ikki vinnuligan týdning.
da: Bairds glathovedfisk, en: Bairds smoothhead, ís: Gjølnir.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Glitfiskar Argentiniformes
Hesin hópurin hevur 6 ættir, 57 slektir og 202 sløg.
Av teimum eru við Føroyar 4 ættir, ið hava 9 slektir og 12 sløg:
Fiskasløgini í hesum hópinum eru tey flestu smá, onkur stór inn ímillum, summi nakað bulmikil og onnur long og kløn. Flestu hava stutta gron og lítlan kjaft. Nøkur hava fitifjøður, onnur ikki.
Litirnir á glitfiskunum eru mest blankir, silvurlittir, gulllittir, brúnir ella svartir. Nakrir hava ljósgøgn. Ein ávísur súrligur luktur gongur at flestum teirra.
Nakrir eru lutvíst í feskum vatni, annars um øll høv.


text:
Heilsutrygd bíðar við at avgreiða málini, inntil løgtingið hevur talað. Leivur Hansen Heilsutrygd hevur ongar viðmerkingar í løtuni til avgerðina hjá Kærunevndini í almanna- og heilsumálum frá 22. mars, sum gevur Dánjali Jákupi Meinertsson, maskinmeistara,
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tá vit mistu málið úr eygsjón, tvífaldaðist knossið!" - Mark Twain


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Foreldragjøld, farloyvi, uppsøgn o.a.
Gjald fyri vøggustovu og barnagarð
Gjaldið fulla tíð er kr. 1.800,-
Gjaldið hálva tíð er kr. 1.075,-
Gjald fyri frítíðarstovu
Gjaldið fyri fulla tíð er 1100,- kr
Gjaldið fyri hálva tíð er 550,- kr
Kontunummar
Gjaldast skal frammanundan, fyrst í hvørjum mánaði í Føroya Banka á kontu nr. 6460 – 156.028.1.
Avsláttarskipan
Hvør familja rindar einans fyri eitt barn (sum gongur í vøggustovu, barnagarði, útibarnagarði ella frítíðarstovu). Skipanin er soleiðis, at hvør familja rindar hægsta gjaldið; tað lægra gjaldið/gjøldini fella burtur.
Uppsøgn - broyting - farloyvi
Skal ansingarpláss sigast upp, er tað við einum mánaða uppsagnartíð, til tann 1. í mánaðinum eftir.
Skal broyting gerast í ansingartíðini, er tað við einum mánaða freist til tann 1. í mánaðinum eftir, og skal vera galdandi í minsta lagi 3 mánaðir.
Verður søkt um farloyvi, skal søkjast við einum mánaða freist, til tann 1. í mánaðinum eftir, og farloyvið skal vera galdandi í minsta lagi 3 mánaðir.
Trygging:
Foreldrini hava skyldu at tryggja barnið, áðrenn tað byrjar í Látipípuni. Stovnurin hevur onga trygging, sum dekkar, um barn tykkara ger seg inn á ting hjá øðrum.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Bogi Andreasen spyr Kára P. Højgaard um liðugtgerð av innkoyringarvegi til Havnar
Fyrispurningur um tíðarætlan og langtíðaríløguætlan í sambandi við gerð av nýggjum innkoyringarvegi til Havnar, settur Kára P. Højgaard, landsstýrismanni í innlendismálum, (at svara skrivliga eftir TS § 52a)
1. Kann landsstýrismaðurin í innlendismálum greiða frá tíðarætlanini fyri liðugtgerð av fyrsta parti av nýggjum innkoyringarvegi til Havnar, frá Skarðshjalla/ Sandvíkarhjalla yvir í Oyggjarvegin við Krákugjógv?
2. Kann landsstýrismaðurin í innlendismálum greiða frá tíðarætlanini fyri liðugtgerð av øðrum parti av nýggjum innkoyringarvegi til Havnar, frá Oyggjarvegnum við Krákugjógv og yvir í Velbastaðvegin?
3. Hvussu stór játtan er í langtíðar íløguætlanini fyri vegir komandi árini til fyrsta part av nýggjum innkoyringarvegi til Havnar, frá Skarðshjalla/Sandvíkarhjalla yvir í Oyggjarvegin við Krákugjógv?
4. Ætlar landsstýrismaðurin í innlendismálum at takað stig til, at fáa í lag semju við Tórshavnar kommunu um hámarksferð á 60 km/t, tal av íbindingum av kommunalum vegum á fyrsta partinum av nýggja innkoyringarvegnum til Havnar?
Viðmerkingar
Undir greinini ”Samferðsla og samskifti” í uppskotinum til fíggjarlóg fyri 2013 er undir grein 15.38.1.07. Nýggir landsvegir (Løgujáttan) uppskot um at játtað kr. 10,0 mió. til framhald av arbeiðinum at gera nýggjan innkoyringarveg til Havnar.
Ætlanin um nýggjan innkoyringarveg til Havnar er yvir 25 ára gomul, og seinastu nógvu árini hevur eitt vegastrekki og ein brúgv um Hoydalsá ovarlaga í Villingardali ligið óbrúkt, av tí at eingin peningur hevur verið játtaður til hesa vegagerðina, ella peningurin er blivin fluttur til aðrar íløguverkætlanir.
Verandi innkoyringarvegur til Havnar, eftir Kaldbaksvegnum, er mest trafikeraði vegurin í landinum, og telist eisini millum vegirnar við flest ferðsluvanlukkum í landinum. Tað er tí sera umráðandi, at nýggi innkoyringarvegurin nú verður gjørdur, og at hann verður gjørdur við atliti til ferðslutrygd fyri tey, sum fara at brúka vegin, og tey, sum fara at búleikast upp at nýggja innkoyringarvegnum. Tí er alneyðugt, at semja fæst í lag við kommunala ferðslumyndugleikan um bæði hámarksferðina og tal og slag av íbindingum av kommunalum vegum í innkoyringarvegin.
Samlaði kostnaðurin fyri fyrsta partin av innkoyringarvegnum er mettur til uml. 90 mió. kr., men einki er upplýst um tíðarætlanina fyri liðugtgerð av vegnum, eins og einki er avsett til hesa vegagerð fyri 2014 og 2015 í virksemisyvirlitinum á s. 380 í fíggjarætlanaruppskotinum.
Á Løgtingi, 5. oktober 2012
Bogi Andreasen


text:
REGLUGERŠ FYRI VITAN
Eftirśtbśgvingargrunnur
stovnašur 1. januar 1990
§ 1. Navn og heimstašur
Stk. 1. Navn grunsins er Vitan.
Stk. 2. Ognarar grunsins eru Fųroya Handverkarafelag/Landsfelag Handverkaranna og Fųroya Arbeišsgevarafelag/Fųroya Handverksmeistarafelag.
Stk. 3. Virkisųki grunsins er Fųroyar og heimstašurin Tórshavnaa.
§ 2. Endamįl
Stk. 1. Hųvušsendamįl grunsins er at kunna veita fķggjarligan og tekniskan stušul til limirnar ķ bįšum felųgunum, iš ętla sęr į eftirśtbśgvingarskeiš.
Stk. 2. Nevndin kann ķ einstųkum fųrum taka avgerš um at nżta pening til annaš enn eftirśtbśgving.
§ 3. Treytir fyri stušli
Treytirnar fyri at kunna fįa stušul eru, at:
a. viškomandi handverkari er virkandi limur ķ handverkarafelag ella meistari ella virki hansara ķ meistarafelag, iš aftur er limur ķ FHF/Landsfelag Handverkaranna ella FAG/FHMF.
b. felagsgjaldiš er goldiš.
c. viškomandi innanfyri seinastu 4 vikurnar, įšrenn at eftirśtbśgvingin fer fram, hevur starvast hjį handverksmeistara ella sjįlvur hevur veriš handverksmeistari.
§ 4. Stovnsfę
Stk. 1. Felųgini hava viš sįttmįla avtalaš inngjald ķ grunnin, og veršur til 31.12.2001 helvtin av hesum gjaldi sett sum stovnsfę į bundna konto ķ fųroyskum peningastovni til hęgst mųguliga rentu.
Stk. 2. Frį 01.01.2002 veršur stovnsfęiš hildiš višlķka av fķggjarinntųkunum.
§ 5. Veitingar
Stk.1. Veitast kann śr grunninum:
a) Įrliga inngjaldiš
b) Peningur, sum į annan hįtt fellur til grunnin.
c) Peningur sambęrt a og b, sum ikki var nżttur undanfarna įr
§ 6. Inngjalding
Stk. 1. Handverksmeistarin hevur skyldu at taka gjald handverkaranna av lųnini viš hvųrja lųnarśtgjalding og inngjalda taš til grunnin, eins og hansara egna gjald samstundis skal gjaldast inn.
Stk. 2. Handverksmeistarin skal avrokna gjaldiš til grunnin viš hvųrja lųnarśtgjalding ella eftir avtalu viš grunnin.
Stk. 3. Hevur handverksmeistari skuld til grunnin, iš er eldri enn ein mįnašur sambęrt fyriskrivašum reglum ella gjųrdari avtalu, og henda skuld ikki er goldin ķ seinasta lagi 8 dagar eftir, at hann er kravdur, kann henda skuld verša innheintaš į vanligan hįtt.
§ 7. Umsiting
Stk. 1. Til at stjórna grunnin veršur vald ein trķmannanevnd. Hon skal hava umsitingina av grunninum um hendi og taka avgerš um ųll mįl, sum hoyra grunninum til.
Stk. 2. Nevndin ķ įvķkavist FAG/FHMF og FHF velja hvųr sķn lim, mešan triši limurin veršur valdur av hinum bįšum ķ felag.
Stk. 3. Nevndin veršur vald fyri tvey įr ķ senn, og kann nevndarlimur veljast aftur.
Stk. 4. Nevndin kann taka sęr serkųna hjįlp, iš veršur lųnt av inntųkum grunsins.
Stk. 5. Umsitingarśtreišslur grunsins og samsżningar til nevndarlimir skulu verša góškendar av felųgunum, og verša goldnar av inngjaldi grunsins.
§ 8. Umsókn
Stk. 1. Umsókn um stušul skal skrivast į serligt umsóknarblaš, iš nevnd grunsins letur gera til endamįliš.
Stk. 2. Saman viš umsóknini skal fylgja kostnašarmeting av śtreišslunum av eftirśtbśgvingini, iš umsųkjarin ętlar at luttaka ķ, og kann grunnurin so śt frį hesum upplżsingum jįtta stušul.
Stk. 3. Ųll śtgjųld av stušli eru tó treytaš av skjalprógvašum śtreišslum.
Stk. 4. Ķ hvųrjum fķggjarįri skal nevndin miša ķmóti, at eitt rķmiligt samsvar er ķmillum inngjald og jįttašan stušul til teir einstųku umsųkjararnar.
§ 9. Roknskapur
Stk. 1. Roknskapur grunsins gongur frį 1. januar til 31. desember.
Stk. 2. Grannskošašur roknskapur skal verša framlagdur į įrligu ašalfundum felaganna.
Stk. 3. Grannskošari veršur śtnevndur av nevndini.
§ 10. Broytingar
Henda reglugerš kann verša broytt, um nevndarlimur ķ grunninum ella felag heldur taš vera neyšugt, men broytingarnar skulu verša lagdar fyri felųgini til góškenningar.
§ 11. Avtųka
Um felųgini verša samd um at avtaka grunnin, verša ognir grunsins gjųrdar upp, men megu tó ongantķš falla aftur til felųgini sjįlvi, men latast til eitt tį įvķst gott endamįl, innan taš ųki, iš felųgini virka ķ, og sum felųgini verša samd um.
§ 12. Stovnseting
Hesin eftirśtbśgvingargrunnur er settur į stovn ķ samband viš sįttmįlasamrįšingar millum handverkarar og handverksmeistarar ķ mai 1989 og skal byrja virki sķtt 1. januar 1990.
Reglugeršin samtykt av meginfelųgunum ķ desember 1989, broytt ķ desember 1998 og ķ mai 2002
Fųroya Handverkarafelag Fųroya Handverksmeistarafelag
Poul Ųregaard, form. Vilhelm M. Johannesen, form.
Landsfelag Handverkaranna Fųroya Arbeišsgevarafelag
Dįniel P. Djurhuus Vilhelm M. Johannesen, form.


text:
Mánadag - leygardag: kl. 07:00 - 10:00
Sunnudag: kl. 07:00 - 10:30
Vit leggja okkum rætt og slætt eftir at vera gistingarhúsið við landsins besta morgunmati. Hetta hevur við sær, at nærum alt er heimagjørt - við teimum bestu rávørunum sjálvandi.
Vit hava eitt stórt úrval av morgunbreyði, og viðskerin er samansettur av eitt nú osti, súltutoyi, müsli, livurpostei, tilgjørdari sild, bleyttkókaðum eggum, rørreggi, beykoni, bakaðum bønum, jogurti, frískum fruktum, djúsi, kaffi og te.
Kostnaður fyri gestir, sum ikki gista, er 149 kr. fyri hvønn.


text:
Tað sigst at tíðin fram móti jólum gongur sera skjótt. Dagarnir eru stuttir og nógv skal fáast frá hondini. Jólakalendarin hjá FÍF er í ringum formi, men roynir at hanga í – soleiðis einar 20 tímar aftanfyri…..
Fyrsta føroyska ítróttarárbókin kom út í 1972. Tað vóru teir báðir Sam Jacobsen og Ejler Johannesen, sum fingu bókina í lag. Ætlanin var upprunaliga, at hetta skuldi verða ein fótbóltsbók burturav, men eftir at hava tosað við nógv ítróttarfólk, broyttu teir meining, og tóku fleiri ítróttargreinar við. Hvussu var statt við frælsa ítróttinum hesa tíðina dugi eg ikki at siga, men í øllum førum verður í tekstinum greitt frá, at tað er Bragdið við formanninum Dánjal Jákupi Thomsen á odda, sum skipar fyri kapping á Læraraskúlavøllinum. Læraraskúlavøllurin hevur verið rættiliga nýggjur í 1972, og har var 100 m kapprenningarbreyt við grúsi. Har var eisini lopgrøv við atlopsbreyt til longdarlop, og man ikki útgerð til hæddarlop eisini hava verið til staðar? Minnist meg rætt, var eisini kastiringur til kúluvarp.
At hetta hevur verið forvitnisligt tá, er lítið at ivast í, tí áskoðaratalið sær út til at vera á heilt góðari leið. Tíverri er einki at frætta um, hvørjar kappingargreinarnar vóru hendan dagin, og enn minni verður sagt frá úrslitum. Kortini haldi eg hetta vera sera forkunnugt og væl og virðiliga eina lúku í jólakalendaranum vert.
Vit síggja, at høvundurin kallar ítróttargreinina “fríur ítróttur”. Í eftirmælinum í bókini nevna teir tað tó “frælsur ítróttur”.
Eftir góða hjálp av facebook og her á síðuni, eru vit komin fram til hesi nøvnini á myndini: Teir fimm fremstu f.v.: Manne Persson, Kári Thorsteinsson, Gordon Ejdesgaard, Hallur Andreasen og Suni Poulsen. Teir tríggir aftaru f.v.: Sjúrður Guttesen, Hans Tausen (?) og Dánjal Jákup Thomsen, form. í Bragdinum.


text:
Fyrsta Mósebók, kapittul 48
Jákup signar Efraim og Manasse.
v1
Nakað eftir hesar tilburðir varð Jósefi sagt frá, at faðir hansara var sjúkur. Tá tók hann við sær báðar synir sínar, Manasse og Efraim.
v2
Tá ið Jákup fekk at vita, at Jósef, sonur hansara, var komin til hansara, ressaðist hann og settist upp undir seg á legu síni.
v3
Og Jákup segði við Jósef: «Guð hin alvaldi birtist fyri mær í Luz, í Kánáanlandi, og vælsignaði meg
v4
og segði við meg: Sí, eg skal lata teg nørast og fjølgast, so at mangar tjóðir koma av tær; og eg skal geva avkomi tínum eftir teg hetta landið um ævir.
v5
Og nú skulu báðir synir tínir, ið føddust tær í Egyptalandi, áður enn eg kom til tín til Egyptalands, verða mínir, Efraim og Manasse skulu verða mínir eins og Ruben og Símeon.
v6
Men tað avkom, sum tú hevur gitið aftan á teir, skal vera títt; teir skulu ganga undir navni brøðra sína í arvamálum sínum.
v7
Tá ið eg kom heim úr Paddan, misti eg Rakul í Kánáanlandi á leiðini, tá ið vit høvdu stutt eftir til Efrat; og eg jarðaði hana har við vegin til Efrat, tað er Betlehem.»
v8
Tá ið Ísrael sá synir Jósefs, mælti hann: «Hvørjir eru hesir?»
v9
Jósef svaraði faðir sínum: «Hetta eru synir mínir, sum Guð hevur givið mær her.» Tá mælti hann: «Leið teir til mín, at eg má vælsigna teir.»
v10
Men eygu Ísraels vóru so viknað av elli, at hann ikki sá. Tá leiddi Jósef teir til hansara, og hann kysti og fevndi teir.
v11
Ísrael segði við Jósef: «Eg hevði mist alla vón um at síggja teg aftur, og sí, nú hevur Guð eisini latið meg síggja avkom títt!»
v12
Síðan tók Jósef teir av aftur knøum hans og lútaði til jarðar fram á ásjón sína.
v13
Og Jósef tók teir báðar, Efraim í høgru hond, so at hann stóð vinstrumegin Ísrael, og Manasse í vinstru hond, so at hann stóð Ísrael til høgru handar, og hann leiddi teir til hansara.
v14
Men Ísrael rætti út høgru hond sína og legði hana á høvur Efraims, tó at hann var yngri, og vinstru hond sína legði hann á høvur Manasse og krosskastaði soleiðis hendur sínar, tí at Manasse var hin frumgitni.
v15
Síðan vælsignaði hann Jósef og mælti: «Tann Guð, fyri hvørs ásjón fedrar mínir Ábraham og Ísakur gingu, tann Guð, ið hevur varðveitt meg av fyrsta sinni og alt fram at hesum degi,
v16
tann eingil, ið bjargaði mær úr øllum illum, hann vælsigni sveinarnar, so at teir halda í lívi navni mínum og navni fedra mína: Ábrahams og Ísaks, við tað at teir verða fjølmangir á jørðini!»
v17
Men tá ið Jósef sá, at faðir hansara legði høgru hond sína á høvur Efraims, líkaði tað honum illa; og hann treiv um hond faðirs síns og førdi hana av høvdi Efraims yvir á høvur Manasse
v18
og mælti við faðir sín: «Ikki so faðir mín, tí at hesin er hin frumgitni; legg høgru hond tína á høvur hans!»
v19
Men faðir hansara bar seg undan og segði: «Eg veit tað, sonur mín, eg veit tað, eisini hann verður at tjóð, eisini hann verður mikil; men yngri bróðir hansara verður størri enn hann, og av honum skulu koma mangar tjóðir!»
v20
Og hann vælsignaði teir á tí degi og mælti: «Við tykkum skal Ísrael vælsigna og siga: Guð geri teg eins og Efraim og Manasse!» Soleiðis setti hann Efraim fremri enn Manasse.
v21
Og Ísrael segði við Jósef: «Sí, eg fari nú at doyggja; men Guð skal vera við tykkum og flyta tykkum aftur í land fedra tykkara.
v22
Men tær gevi eg fram um brøður tínar tann fjallaryggin, sum eg tók av Ámoritum við svørði og boga mínum.»


text:
Yrkingaupplestur ólavsøkudag 29. juli 2015 kl. 15.00-17.00 Kom við á poetiska rundferð í Havnini. Vit byrja ferðina á Føroya Fólkaháskúla ólavsøkudag kl. 15.00. Tveir rithøvundar lesa upp á hvørjum staði, umleið 10 minuttir hvør, síðan verður gingið til næsta stað. Skrá 29. juli kl. 15.00 Føroya Fólkaháskúli, Háskúlavegur 14 Vónbjørt Vang Haldur Suni Johansen kl. […]
Klokkan 19:30 tann 18.12.13 vóru minst 100 fólk, sum ikki komu at lýða á, tað ið Vencil fjúrtandi varð lagdur fram saman við yrkingasavninum Hvat hjálpir einum menniskja at vakna ein morgun hesumegin hetta áratúsundið (Mentunargrunnur Studentafelagsins, 2013) eftir Kim Simonsen og savnið 4D (Eksil, 2013) eftir Sissal Kampmann. Vegna Vencil og Býarbókasavnið beyð Arnbjørn Ó. Dalsgarð áhoyrarunum, sum møttir vóru at […]
Myndir frá bókmentatiltakinum, sum var á Bókasavninum við Løkin fríggjakvøldið 25. oktober í sambandi við mentanarvikuna í Runavík. Kjartan Hansen debuteraði í Vencli í Vencli nr. 2/2007, og hann hevur síðan tá havt bæði yrkingar og stuttsøgur í Vencli. Kjartan gjørdist vinnari, tá ið fyrsta føroyameistaraheitið í Poetry Slam varð hildið í 2010. Vit hava […]


text:
Eftir lógini um fjølmiðlaábyrgd, sum varð sett í gildið í 2006, setir landsstýrismaðurin eina fjølmiðlanevnd við fýra limum. Landsstýrismaðurin tilnevnir ein lim, sum skal vera løgfrøðingur. Føroya Blaðmannafelag – nú Føroysk Miðlafólk – velur ein lim. Miðlaleiðslurnar – redaksjónirnar – velja ein lim. Og eftir tilmæli frá Fróðskaparsetrinum verður ein limur valdur sum umboð fyri almenningin. Eisini verða fýra tiltakslimir tilnevndir.
Tann fyrsta fjølmiðlanevndin – Barbara Vang, tilnevnd fyri landsstýrið, Halgir Winther-Poulsen, umboðandi almenningin, Jóhann Mortensen, umboð fyri redaksjónirnar, og Ingolf I. Olsen, valdur fyri journalistarnar – orðaði “Leiðreglurnar um goðan fjølmiðlasið”, sum vórðu staðfestar í 2008.
Eftir grein 34 í fjølmiðlaábyrgdarlógini skulu “Fjølmiðlar halda góðan fjølmiðlasið”. Um fólk halda, at tey hava verið fyri órætti vegna brot á góðan fjølmiðlasið, kunnu tey kæra til sjálvan fjølmiðilin ella Fjølmiðlanevndina innan fýra vikur eftir, at upplýsingar ella tíðindini hava verið almannagjørd. Avgerð, sum ein fjølmiðil tekur um góðan fjølmiðlasið, kann kærast til Fjølmiðlanevndina innan fýra vikur eftir, at kærarin hevur fingið avgerðina.
Um fólk halda seg líða undir órætti vegna brot á góðan fjølmiðlasið í eini útvarpsstøð ella í Kringvarpi Føroya, skulu tey kæra til hesar miðlar. Avgerðin hjá útvarpsstøð ella Kringvarpinum kunnu kærast til Fjølmiðlanevndina innan fýra vikur eftir, at kærarin hevur fingið avgerðina.


text:
Nú er gjørligt at gera innskriving til barnaansingina hjá Vágs kommunu beinleiðis her á heimasíðuni.
Innskrivingarskjalið verður fylt út á heimasíðuni, og tá trýst verður á send, verður skjalið sent Vágs kommunu – og tygum fáa síðani eina móttøkuváttan sendandi við telduposti (innanfyri nakrar dagar).
Sama innskrivingarskjalið verður brúkt til bæði dagrøktina og til vøggustovu, barnagarðspláss og frítíðarskúlapláss í barnagarðinum Eikilund. Á innskrivingarskjalinum ber til at raðfesta, um tú ynskir barn títt í ansing í dagrøktini ella í vøggustovu ella barnagarði.
Tú finnur innskrivingarskjalið undir “Umsóknarbløð” og undir “Tænastur”, “Børn og ung” og “Umsóknarbløð” – ella á beinleiðis leinkju her.


text:
Spískaskøta (skøtuættin)
Dipturus oxyrinchus Linné, 1758
Stødd: Spískaskøta verður í mesta lagi 150 cm long.
Dýpi: Hon er á dýpum millum 50 m og 900 m.
Litur: Bakið er brúnt, viðhvørt grábrúnt, við heldur stórum, ljósum blettum og strikum. Undir búkinum er hon gráhvít-grábrún við døkkum blettum og strikum.
Lýsing: Eitt rað við 4-11 píkum er mitt eftir halanum. Vaksnir fiskar hava ofta meira ella minni mist hesar píkar, men fáa í staðin eitt rað hvørjumegin á halanum. Viðhvørt er ein, viðhvørt eingin píkur millum ryggfjaðrarnar. Hon hevur smáar píkar við eyguni og langa gron, 5-6 ferðir ennibreiddina. Ravakantarnir framman eru týðiliga innbendir, við meira ella minni bylgjutum sniði. Skivuskapið aftan fyri ravahornini er mest sum í ein hálvboga, útbent.
Eyðkenni: Tann spíska gronin, ongar píkar uttan teir fáu á halanum og kanska við eyguni.
Týdningur: Spískaskøta hevur lítlan vinnuligan týdning.
da: Plovjernsrokke, en: Longnosed skate, fr: Pocheteau noir, ís: Plógskata, no: Plogskate – Spissrokke, tý: Spitzchnauziger Roche
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skøtur Rajiformes
4 ættir eru í hópinum, 32 slektir og 285 sløg.
Við Føroyar er bert tann eina ættin, og hon hevur 8 slektir og 14 sløg:
Skøturnar eru eyðkendar við sínum flata kropsskapi, spísku gron og langa hala,
oftast við nógvum píkum eftir baki og hala.
Kjafturin og táknaopini eru á blindusíðu, meðan eyguni og andaholini eru á eygnasíðuni.
Undir Føroyum eru skøturnar bert í sjónum, men aðrastaðir eru nøkur sløg bæði í feskum vatni og í blandingsvatni.
***
Í stuttum um skøtur:
Halin á skøtu er í veruleikanum aftari partur av rygginum. Hann verður tó nevndur hali millum manna, og eisini her.
Ryggfjaðrarnar eru aftarlaga á halanum, og sterturin bara hómast aftast.
Ravarnir eru í veruleikanum uggafjaðrarnar, sum við tíðini hava fingið tað skapið,
teir hava nú.
Eins og aðrir bróskfiskar, hava kallfiskarnir tvey útvortis makingargøgn hangandi
aftur úr sær, eitt hvørjumegin halarótina.
Undir Føroyum eru skrásett 14 skøtusløg.


text:
07. Des 2011
Jólakaffi verður við Margáir fríggjadagin 16. dec- kl. 16.00.Børnini fara at framføra sjónleik og syngja fyri okkum. Eisini verður ein lítil framsýning og Luciagongd. ...
05. Des 2011
Kimmo hevur haft eina verkætlan saman við 0-flokki um Finland. Tey hava millum annað lært hvussu finska flaggi sær út, nær finski tóðardagurin er, og at finski tjóðarfuglurin er svanurin, og tey hava sæð ein stuttan film um finska landslagi...
03. Des 2011
Í allarfagrasta veðri byrjaði dagurin og fyrireikingarnar í Viðarlundini....hóast veðurforsøgnirnar ikki vóru við okkum, trúðu vit til tað síðsta, at tað nokk fór at halda...tað góða veðri, men men...júst tá skrúðgongan skuldi fara frá Kráir, vísti tað seg, at Landsynngurin kom til Hvalvíkar. Hóast...
21. Nov 2011
Nú stundar til Jólahaldi hjá okkum, sum verður í Viðarlundini fríggjadagin 2. December og tíðin er komin til at vit fara at byrja uppá fyrireikingarnar til tiltakið. Fyrireikingingarnar í ár verða skipaðar sum jólaverkstøð í húsinum og vit byrja í dag,...
14. Nov 2011
Fríggjadagin 18. novembur verður barnagarðurin við Kráir 9 ár :)Vit fara at hátíðarhalda føðingardagin, við at bjóða tykkum øllum til stórt morgunmatarborðFríggjadagin 18. november kl. 7.15 - 10.00Hjartaliga vælkomin!Við Margáir verður dagurin hildin við einum drekkamunni frá kl. 15.00Hjartaliga vælkomin! ...
11. Nov 2011
Í dag vóru nógvar myndir tiknar við Kráir, sum eitt minni um hvat hendir í barnalívinum 11.11.11 kl. 11.11 :)Vit seta fleiri myndir inn í komandi viku :) ...
10. Nov 2011
Kimmo er í starvsvenjing hjá okkum við Margáir. Kimmo er úr Finnlandi og gongur á skúla í Helsinki. Kimmo verður í starvsvenjing við Margáir til 9. december. Kimmo tosar enskt. Hjartaliga vælkomin Kimmo!! :-)) ...


text:
Ólavsøkuframsýningin 2008 er á veg!
Ólavsøkuframsýningin 2008
Ólavsøkuframsýningin í ár ber heitið Skitsan, og tað er danska listakvinnan Kirsten Justesen, sum skipar fyri framsýningini.
Skitsan er eitt visuelt ríkidømi, sum eingin sær. Tað liggur í fyrireikandi uppritum, kanningum og leysum hugskotum, sum kanska ongantíð hava fingið form. Hugsað verður um tilfarsroyndir, rannsóknir, mynstur, ramsur og staklutir á pappíri, som kanska hevur verið støði undir verki og umboða notat frá heimfatanini hjá listafólkinum, meðan tað arbeðir við at granska lívið.
Um 30 listafólk eru boðin at lata verk til framsýningina, sum letur upp í Listasavninum ólavsøkuaftan kl. 14 og er opin til 10. august.
Kirsten Justesen er kend m.a. fyri verkið Melting Time og hevur m.a. skipað fyri framsýningum víða hvar eitt nú í Århus og New York.


text:
1.Steypakapping í amboðsfimleiki verður 6 og 7.februar 2016 í Fimi.
2.steypakapping í amboðsfimleiki verður 27 og 28.februar 2016 í Bylgjuni.
Bólkarnir í skulu kappast eru:
Pinkur, smágentur, gentur, kvinnuunglingar og kvinnur. Piltar, smádreingir, dreingir, mansunglingar og menn.
Hetta er fysrstuferð at pinkur og piltar kunnu kappast til steypakappingarnar og eru vit í FFS sera glað fyri, at tey eisini sleppa at royna seg til steypakappingarnar.
Amboðini til 1.steypakapping eru:
Kvinnusíðan: F.barr og Lop
Mannfólkasíðan: Gólv, P.barr og rekk
Amboðini til 2.steypakapping eru:
Kvinnusíðan: Biti og Gólv
Mannfólkasíðan: Beinsveiggj, Ringar og Lop
Skráin fyri 1.steypakapping er hendan:
leygardagin tann.06.feb:
Kl:11.00: 1.steypakapping fyri piltar og pinkur level 1 og 2 + level 3 og 4
Kl:15.00: 1.steypakapping fyri smágentir og smádreingir
Sunnudagin tann.07.februar:
Kl.13.00: 1. Steypakapping fyri kvinnuunglingar, kvinnur, dreingir, mansuunglingar og menn
Kl.16.00: 1. steypakapping fyri gentir
Skráin fyri 2.steypakapping er hendan:
leygardagin tann.27.feb:
Kl:11.00: 1.steypakapping fyri piltar og pinkur level 1 og 2 + level 3 og 4
Kl:15.00: 1.steypakapping fyri smágentir og smádreingir
Sunnudagin tann.28.februar:
Kl.13.00: 1. Steypakapping fyri kvinnuunglingar, kvinnur, dreingir, mansuunglingar og menn
Kl.16.00: 1. steypakapping fyri gentir


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Um útibarnagarðin látipípan
Vælkomin í Útibarnagarðin:
Útibarnagarðurin hevur opið frá kl. 07:15-17:15
Mál okkara á stovninum:
- Vit vilja læra børnini at virða hvønn annan, fáa tey at nýta ein fólkaligan atburð/ málburð og lurta.
- Vit vilja geva teimum eitt umhvørvi við trivnaði og tryggleika í gerðandisdegnum.
- Vit vilja geva teimum smáar uppgávur og avbjóðingar, fyri at styrkja teirra sjálvsvirði.
- Vit fara at brúka og kanna náttúruna, sum er rundan um okkum, í menningini av barninum.
- Læra tey at geva náttúruni ans og fara væl um hana.
Grønur stovnur:
Látipípan bleiv tann 01.01.04 grønur stovnur.
Hetta merkir:
- At vit læra børnini at skilja burturkastið.
- At vaska verður ikki við sápu.
- At ikki er loyvt at lata motorin í bilinum standa í gongd uttanfyri.
Foreldrasamstarv:
Tit foreldur, eru vælkomin at seta tykkara dám á arbeiðið við børnunum her á stovninum. Tað kann millum annað gerast, við at tit tosa við okkum um tað, sum liggur tykkum á hjarta, antin tit eru nøgd ella ónøgd. Góð hugskot, sum kunnu koma børnunum til góðar, eru eisini vælkomin.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Síðan í mai mánað hevur verið samskifti millum Vágs kommunu og Fíggjarmálaráðið um tveir sjálvognarstovnar í Vágs kommunu, Grunnin Páls Høll og Vágs Ítróttarráð.
Vágs kommuna hevur fíggjarliga stuðlað byggingini av Páls Høll, sum Grunnurin Páls Høll eigur, og Vágs kommuna hevur eisini gjørt leigusáttmála við Páls Høll, soleiðis at Vágs Skúli og dagstovnar í Vági kunnu svimja í Páls Høll.
Grunnurin Páls Høll er ikki stovnaður av Vágs kommunu.
Vágs kommuna hevur fíggjarliga stuðlað sjálvognarstovninum Vágs Ítróttarráð, sum letur byggja marghøll í Vági, og hevur kommunan eisini gjørt leigusáttmála við Vágs Ítróttarráð, soleiðis at Vágs Skúli, dagstovnar í Vági, fótbóltsfelagið FC Suðuroy og rørslufelagið Hvistan kunnu brúka marghøllina.
Sjálvognarstovnurin Vágs Ítróttarráð varð stovnaður í 1995 av ítróttaráhugaðum í Vági eftir tilmæli frá Fíggjarmálaráðnum.
Vágs kommuna var í august á fundi við Fíggjarmálaráðið um málið, og varð tá avtalað, at hoyringsskriv skuldi sendast til Vágs kommunu, tá Fíggjarmálaráðið var komið til ávegis niðurstøðu.
Hetta hoyringsskriv varð sent Vágs kommunu týsdagin.
Fíggjarmálaráðið vísur í skrivinum á, at ráðið metir, at fíggjarligi stuðulin til og leiguavtalurnar millum Vágs kommunu og Grunnin Páls Høll og Vágs kommunu og Vágs Ítróttarráð eru at meta sum so stórar bindingar millum Vágs kommunu og sjálvognarstovnarnar, at skuldin skal roknast uppí kommunuskuldina hjá Vágs kommunu.
Vágs kommuna hevur hinvegin í samskifti við Fíggjarmálaráðið víst á,
- at Vágs kommuna hevur stuðla verkætlanum fíggjarliga, eins og heimild er til í kommunufulltrúini
- at Vágs kommuna hevur gjørt av at keypa tænastur (atgongd til svimjihylin og atgongd til marghøllina) frá Páls Høll og Vágs Ítróttarráð; og á tann hátt geva bæði dagstovnum, skúlanum og ítróttafeløgum atgongd til góðar ítróttar umstøður
- at Vágs kommuna bindur ikki fyri skuldina hjá Grunninum Páls Høll ella hjá Vágs Ítróttarráð.
Vágs kommuna hevur verið í góðum samskifti við Fíggjarmálaráðið um málið, hóast partarnir ikki eru samdir um hvussu málið skal tulkast. Vágs kommuna fer at geva Fíggjarmálaráðnum svar uppá hoyringsskrivið og so heldur viðgerðin av málinum áfram.
Óansæð hvussu útfallið verður, so er greitt, at Vágs kommuna verður ikki sett undir umsiting og málið fer ikki at viðføra nakran meirkostnað fyri Vágs kommunu; eisini um støðan verður tann, at skuldin í báðum sjálvognarstovnunum skal roknast sum partur av skuldini hjá Vágs kommunu.


text:
Økistænastan í Sandoyar Sýslu umsitur eitt røktarheim og tvey eldrasambýli:
- Røktarheimið Áargarður á Sandi hýsir 10 búfólkum.
- Eldrasambýlið Skerið í Skopun hýsir 6 búfólkum.
- Eldrasambýli Gerðisgarður í Skálavík hýsir 7 búfólkum. Fólk við sjúkuni demens verða ofta boðin at búgva á Gerðisgarði.
Sambært løgtingslóg um heimatænastu, eldrarøkt v.m. § 14 eru “røktarheim og eldrasambýlir bústaðir, ið hýsa fólkapensjónistum við ellisbreki ella varandi sjúku, og sum hava tørv á hjálp ella røkt alt samdøgrið."
Í serligum førum kann røktarheim ella eldrasambýli eisini hýsa øðrum røktarkrevjandi persóni enn fólkapensjónisti. Hetta kann t.d. vera yngri fólk við sjúkuni Alzheimer.
Eitt til tvey búpláss verða nýtt sum umlættingarpláss. Umlættingarpláss kann í mesta lagi veitast 3 mánaðir um árið.
Teir borgarar, sum meta seg hava tørv á búplássi ella umlætting á røktarheimi ella eldrasambýli, skulu senda umsókn til økistænastuna. Umsóknarblað fæst við at venda sær til økisskrivstovuna á tlf 793600 millum kl. 9 og 12.
Áðrenn pláss verður tillutað einum umsøkjara, kemur visitator og ein terapeutur á vitjan og metir um tørv.
Ein nevnd við fýra fólkum tekur avgerð um, hvør fær tillutað pláss. Avgerðin er grundað á tørvsmetingina og tekur atlit til likamligan, sálarligan og sosialan tørv.
Tað er altíð tørvurin hjá tí einstaka, og ikki hvussu leingi ein hevur staðið á bíðilista, sum ger av, hvør fær tillutað pláss. Tí ber ikki til at siga hvar í røðini ein er á bíðilista til búpláss.